title: Tiikerihai (sarjakuvahahmo)

text: Tiikerihai on amphibiaani, joka yhdistelee ihmisen, atlantislaisen ("Homo mermanus") ja tiikerihain verenperintöä keskenään. Ennen voimiensa saamista Arliss oli huipputason kilpauimari. Tohtori Dorcasin käsittelyn jälkeen Tiikerihain voimataso kuitenkin nousi dramaattisesti. Hänellä on yli-inhimilliset voimat (Tiikerihai nostaa noin 80 tonnia vedessä ja hieman vähemmän kuivalla maalla) ja kestävyys.


title: Tiikerihai (sarjakuvahahmo)

text: Hän kykenee sietämään valtavia paineita ja paineenmuutoksia, samaten meressä tapahtuvia korkeita lämpötilan vaihteluita. Tiikerihai uintinopeus on luokkaa 185,2 mpk:a tunnissa ja hän kykenee hengittämään niin maan päällä kuin vedessäkin. Hänen näkönsä on erittäin tarkka varsinkin spektrin vihreällä osalla, joka parantaa hänen näköään meren alla. Tiikerihailla on myös tehokas kyky regeneroida itsensä.


title: Tiikerihai (sarjakuvahahmo)

text: Muiden avujensa lisäksi Tiikerihailla on hämmästyttävä metsästysvaisto, minkä vuoksi hänen pitää pakonomaisesti, kerran paikannettuaan saaliinsa vainun, seurata sitä ja ottaa kiinni. Tämä tekee Tiikerihaista erinomaisen jäljittäjän.


title: Tiikerihai (sarjakuvahahmo)

text: Tiikerihain kuitenkin täytyy pitää itsensä kosteana, muuten hän menettää voimansa. Tarkoitusta varten tohtori Dorcas kehitti märkäpuvun, jonka sisällä vesi kiertää jatkuvasti. Näin Tiikerihai säilyttää huippukuntonsa niin kuivalla maalla kuin meressäkin.


title: Tiikerihai (sarjakuvahahmo)

text: Tiikerihai on yksi pomohahmoista -videopelissä, jossa tämä on mukana Tohtori Doomin kokoamassa Pahuuden Mestareissa. Yhdessä Attuman kanssa Tiikerihai vastustaa sankareita Atlantis-tason loppupäässä.


title: Bordeaux’ndoggi

text: Bordeaux’ndoggi on Ranskasta kotoisin oleva arvostettu vahti- ja seurakoira. Rodulla on pitkä historia. Aikoinaan se oli taistelukoirarotu, josta sittemmin kehittyi vahtikoira. Sitä on käytetty myös karhunmetsästyksessä. Nykyään koiraa käytetään pääasiassa seurakoirana. Keski-Euroopan ulkopuolella rotu on melko harvinainen.


title: Bordeaux’ndoggi

text: Bordeaux’ndoggi on hyvin voimakasrakenteinen, tasapainoinen, melko matalaraajainen ja lihaksikas koira. Pää on hyvin suuri verrattuna muuhun ruumiiseen. Väriltään rotu on kokonaan mahonginruskea tai kellertävä. Pienet valkoiset merkit rinnassa ja käpälissä sallitaan. Maski on musta tai kastanjanruskea. Huulet ovat paksut ja roikkuvat. Urosten säkäkorkeus on 60–68 cm ja narttujen 58–66 cm. Uros painaa vähintään 50 kg ja narttu 45 kg. Karvapeite on lyhyttä, hienolaatuista ja pehmeän tuntuista. Kaulassa nahka roikkuu.


title: Bordeaux’ndoggi

text: Luonteeltaan bordeaux’ndoggi on vahtivainen, valpas ja erittäin rohkea. Aggressiivisuutta ei kuitenkaan esiinny, vaan rotu on hyvin ystävällinen, isäntäänsä kiintyvä ja lapsirakas. Koirat ovat rauhallisia ja tasapainoisia, ja niillä on korkea ärsytyskynnys, mutta rodun alkuperäinen käyttö taistelukoirana on silti otettava huomioon. Liiaksi ärsytettäessä koirasta voi paljastua piileviä taisteluviettejä, joten on varottava, ettei se koe joutuvansa hyökkäyksen kohteeksi. Bordeaux’ndoggi tarvitsee määrätietoisen ja kärsivällisen kasvattajan.


title: Bordeaux’ndoggi

text: Bordeaux’ndoggit loukkaantuvat hyvin helposti, ja niillä on pitkä muisti. Huutamista on syytä välttää, sillä niillä on erinomainen kuulo. Rotu haluaa olla mukana siellä, missä ihmisetkin, joten se ei sovellu tarhakoiraksi. Se osoittaa kiintymystään ihmiseen monin tavoin. Se osaa olla myös hyvin persoonallinen. Bordeaux’ndoggi ei tuhlaa aikaansa haukkumiseen ja turhaan pyörimiseen vaan on pikemminkin hiljainen sivustakatsoja. Rotua ei voi pakottaa tottelemaan, koska se on hyvin itsevarma ja vahvaluonteinen. Se oppii kuitenkin mielellään asioita, jos se palkitaan siitä.


title: Bordeaux’ndoggi

text: Bordeaux’ndoggin kotimaana pidetään Lounais-Ranskaa, vaikka sen alkuperästä ei olekaan varmaa tietoa. Sen historiasta löytyy vahvoja koirarotuja, kuten bulldoggia ja bullmastiffia. Bordeaux’ndoggia on käytetty taistelijana, vahtina ja suurriistan, kuten villisian, metsästyksessä. Myös karjan paimennus ja isäntäväen omaisuuden suojeleminen ovat kuuluneet rodun tehtäviin. Se on ollut mukana myös ensimmäisessä maailmansodassa, jossa sen tehtävänä oli vetää haavoittuneita turvaan. Maailmansotien jälkeen koirakannat romahtivat, ja bordeaux’ndoggeja jäi henkiin vain puolisen sataa. Näistä koirista nykyinen kanta muodostuu.


title: Bordeaux’ndoggi

text: Koska bordeaux’ndoggi on vanha taistelukoira, sille on jalostettu pienet silmät syvälle ryppyjen suojaan, minkä vuoksi sillä voi esiintyä luomen asentovirheitä. Rotu kuuluu suuriin, massiivisiin ja nopeasti kasvaviin rotuihin, joilla on taipumus sairastua kasvukautena erilaisiin luuston kasvuhäiriöihin ja lonkkaniveldysplasiaan. Tämän vuoksi on erittäin tärkeää paneutua koiran ruokintaan ja liikuntaan sen kasvukautena. Rodulla voi myös esiintyä iho-ongelmia kesäaikaan.


title: Iso-Heikkilän tähtitorni

text: Iso-Heikkilän tähtitorni on tähtitieteellinen observatorio, joka sijaitsee Iso-Heikkilän kaupunginosassa Turussa. Se on nykyään Turun alueella toimivan tähtitieteellisen yhdistyksen Turun Ursan käytössä, jonka jäsenet käyttävät sitä tähtitieteellisiin havaintoihin ja pitävät tähtitornissa talvisin myös yleisöesityksiä.


title: Iso-Heikkilän tähtitorni

text: Iso-Heikkilän tähtitorni on alun perin Turun yliopiston tähtitieteen laitoksen tähtitorni. Se rakennettiin vuosina 1935-36, teknisenä suunnittelijana toimi fysiikan ja tähtitieteen professori Yrjö Väisälä. Tähtitorni korvasi Iso-Heikkilän pellolla sijainneen vanhemman puisen tähtitornin, joka tuhoutui palossa. Yrjö Väisälän tutkimusryhmä löysi Iso-Heikkilän tähtitornissa kaikkiaan 807 pikkuplaneettaa, joka oli pitkään alan maailmanennätys, sekä 7 komeettaa. Yrjö Väisälä teki tähtitornissa merkittävää tutkimustyötä myös optiikan ja maanmittauksen alalla.


title: Iso-Heikkilän tähtitorni

text: Terästehtaan rakentaminen alle kilometrin päähän tähtitornista ja kaupungin laajentuminen ajoivat yliopiston tähtitieteen laitoksen siirtymään Tuorlan observatorioon Piikkiöön 1950-luvulla. Tämän jälkeen Iso-Heikkilän tähtitorni oli vielä jonkin aikaa tähtitieteen opiskelijoiden käytössä, kunnes yliopiston toiminta tähtitornissa loppui kokonaan vuonna 1972 ja se jäi kokonaan Turun Ursan käyttöön. Turun Ursa on pitänyt Iso-Heikkilässä yleisönäytöksiä vuodesta 1928 lähtien jo vanhassa tähtitornissa. Rakennuksen ja tontin omistaa nykyään Turun kaupunki.


title: Iso-Heikkilän tähtitorni

text: Iso-Heikkilään rakennettiin 1960-luvulla kerrostaloalue, joka estää tähtitieteelliset havainnot matalalla olevista kohteista kaikissa muissa suunnissa paitsi pohjoisessa. Haittana havainnoinnille ovat myös kerrostalojen valot ja pihavalot, sekä erityisesti talvella lämpövärinä.


title: Iso-Heikkilän tähtitorni

text: Iso-Heikkilän tähtitornissa on kaksi kupua itä-länsi-suunnassa. Kupujen halkaisija on 6 metriä. Länsikuvussa sijaitsee yhdistyksen pääasiallinen havaintolaitteisto, Yrjö Väisälän valmistamat 15 ja 13 cm:n linssikaukoputket ja 19 cm:n Schmidt-Väisälä-valokuvauskaukoputki. Aiemmin kuvussa on sijainnut 50 cm:n laajakulmainen valokuvauskaukoputki, joka on nykyään Turun Ursan tähtitornissa Kevolassa. Juuri 50 cm:n kaukoputkella löydettiin em. 807 pikkuplaneettaa ja 7 komeettaa.


title: Iso-Heikkilän tähtitorni

text: Kupujen välisessä toisessa välihuoneessa on aiemmin sijainnut meridiaanikaukoputki, joka on nykyään "Turun maakuntamuseon" hallussa.


title: Iso-Heikkilän tähtitorni

text: Tähtitornirakennuksen länsipäädyssä on lämmin tila, "kerhohuone", jossa sijaitsee Turun Ursan toimisto ja kirjasto. Huoneessa pidetään yhdistyksen jäseniltoja ja tähtinäytösten yhteydessä diaesityksiä.


title: Iso-Heikkilän tähtitorni

text: Kauempana tähtitornista, metsässä noin 200 metrin päässä koillisessa, sijaitsee huomaamaton betonipilari, joka on yksi Yrjö Väisälän Iso-Heikkilän observatoriossa 1940-luvulla kehittämän tarkan perusviivan mittausmenetelmän kokeellisista mittauspilareista. Valkoisen valon interferenssiin perustuvaa Väisälä-komparaattoria on käytetty ympäri maailmaa tärkeissä perusviivamittauksissa ja se on edelleen tarkin mittausmenetelmä alle kilometrin etäisyyksillä.


title: Iso-Heikkilän tähtitorni

text:
Tarkkojen karttojen valmistus edellyttää suuressa mittakaavassa tehtävää
maanmittausta eli geodesiaa. Suomessa on tätä varten tehty vuodesta 1748 alkaen
kolmiomittausta, jonka kolmioverkoston mittaustorneista on mitattu tarkat kulmat lähimpiin muihin torneihin. Kartan mittakaavaa ei tällöin kuitenkaan
vielä tiedetä. Kun mitataan vielä kahden tornin välimatka, perusviiva, saadaan
laskettua verkon kaikki muutkin välimatkat.


title: Iso-Heikkilän tähtitorni

text: Toinen vielä nykyään säilynyt pilari sijaitsee lähemmästä vajaan 500:n metrin etäisyydellä koilliseen, rautatien toisella puolella Lidlin lähellä.


title: Saviour Machine

text: Saviour Machine on yhdysvaltalainen, Kaliforniasta kotoisin oleva yhtye, joka soittaa sinfonista goottimetallia. Perustamisvuotensa 1989 jälkeen yhtye julkaisi kaksi albumia yhdysvaltalaisella Frontline Recordsilla ja kolme albumia metallimusiikkiin erikoistuneella Massacre Records -levymerkillä. Vuonna 1997 yhtye esiintyi Wacken Open Airissa. Saviour Machine tunnetaan musiikistaan ja sanoituksistaan, jotka käsittelevät maailmanloppua. Yhtyeen kolmen viimeisen albumin muodostamaa sarjaa, Legend-trilogiaa, on kutsuttu "maailmanlopun epäviralliseksi soundtrackiksi".


title: Saviour Machine

text: Saviour Machinen perustivat veljekset Jeff (kitara) ja Eric Clayton (laulu) kesällä 1989. Yhtye nimettiin David Bowien albumin "The Man Who Sold the World" kappaleen mukaan. Saviour Machine levytti ja julkaisi ensimmäisen demonsa "Saviour Machine" vuonna 1990.


title: Saviour Machine

text: Vuonna 1993 Saviour Machine teki levytyssopimuksen kristillisen Frontline Records -levy-yhtiön kanssa, ja yhtye julkaisi esikoisalbuminsa "Saviour Machine I" Intense Records -levymerkin alla. Albumin sanoitukset käsittelevät henkilökohtaisia kokemuksia, havaintoja ja henkistä kamppailua uskon säilyttämistä elämän synkimpien aikojen läpi. Muu sisältö on erityisesti peräisin Ilmestyskirjan teksteistä. Toiset osat taas käsittelevät poliittisia ja sosiaalisia mielipiteitä, perustuksia ja voimia. Yhtye oli kehittänyt rockkitaravoittoisen soundin, jossa on melodisia riffejä ja pitkäkestoisia sooloja.


title: Saviour Machine

text: Huolimatta valtavirran myönteisestä vastaanotosta ja kasvavasta maailmanlaajuisesta ihailijamäärästä, ihmiset joissain kristillisissä piireissä pitivät Saviour Machinen lyyristä ilmaisua ja tyyliteltyjä lavaesityksiä uhkaavina, varsinkin goottilaisia kasvomaskeja ja laulaja Eric Claytonin otsakorua. Vuoden 1993 kiertueella thrash metal -yhtye Deliverancen kanssa eripura purkautui eräässä konsertissa New Unionissa, joka oli kristillinen musiikkiklubi Minneapolisissa. Muutaman kappaleen soitettuaan lavan virta katkaistiin, ja yhtye karkotettiin paikalta. Tätä seurasi henkilökunnan ilmoitus siitä, että he eivät pitäneet esityksen tietyistä yksityiskohdista. Tapauksen jälkeen kuitenkin monet yleisöstä saapuivat tukemaan yhtyeen jäseniä erääseen paikalliseen ravintolaan.


title: Saviour Machine

text: Sekaannus ja poliittinen hälinä Frontline Recordsilla aiheuttivat hankalat olosuhteet yhtyeen toisen albumin "Saviour Machine II" levytykselle vuonna 1994. Pianisti Nathan van Hala, joka soitti aiemmin deathrock-yhtyeessä Shadow Project, lisäsi klassisen musiikin vaikutteita yhtyeen soundiin. Monet kappaleet sisältävät piano- ja kosketinsoitinorkestraatioita.


title: Saviour Machine

text: Julkaistuaan "Saviour Machine II":n yhtye alkoi tavoitella uutta ilmaisua. Euroopassa ja erityisesti Saksassa oli yhtyeelle kasvanut ihailijajoukko. Tämä synnytti pian MCM Musicin, riippumattoman levy-yhtiön Saviour Machinen Projekteille, jonka oli luonut Eric Clayton ja hänen eurooppalainen työnhoitajaryhmänsä. Yhtye myös onnistui saamaan jakelusopimuksen Massacre Recordsin kanssa. Huonojen kokemuksien jälkeen Saviour Machine otti etäisyyttä kristillisiin musiikkipiireihin ja he esiintyivät Massacre Recordsin avustuksella Wacken Open Airin metallimusiikkitapahtumassa. Yhtye sai täyden luomisvapauden tuleville projekteilleen.


title: Saviour Machine

text: Euroopan kiertueiden jälkeen vuosina 1995 ja 1996 Saviour Machine esiintyi Owen Teck Rocknight -tapahtumassa Saksassa, jossa yhtye äänitti ensimmäisen livealbuminsa "Live in Deutschland", joka käsitti valikoiman kappaleita yhtyeen kahdelta ensimmäiseltä albumilta. Esityksestä myös kuvattiin ja julkaistiin video.


title: Saviour Machine

text: Seuraavaksi Saviour Machine siirtyi "Legend"-trilogian pariin. "Legend"-trilogiaa on mainostettu "maailmanlopun epäviralliseksi soundtrackiksi". Trilogia koostuu neljästä täyspitkästä albumista sisältäen yli viisi tuntia musiikkia. "Legend I" ja "Legend II" julkaistiin vuosina 1997 ja 1998. "" julkaistiin vuonna 2001. Viimeinen albumi asetettiin julkaistavaksi 7. heinäkuuta 2007, mutta sitä ei ole toistaiseksi julkaistu. MCM Music ja Massacre Records julkaisuvat muut "Legend"-osat mutta "Legend III:II" julkaistaan itsenäisesti. Clayton julkaisi näytteitä "Legend III:II" -albumilta SeventhCircle.netin kautta heinäkuussa 2009.


title: Saviour Machine

text: Sanoitukset perustuvat Ilmestyskirjaan ja muihin raamatullisiin ennustuksiin. "Legend"-albumeilla on yhdistelty rockia ja klassista musiikkia. "Legend"-trilogian aloitettuaan Saviour Machine on esiintynyt rajoitetusti konserteissa Yhdysvalloissa, Saksassa ja Mexico Cityssä. Toinen livealbumi julkaistiin vuonna 2002 jälleen Owen Teck Rocknight -tapahtumasta Owenista, Saksasta. "Live in Deutschland 2002" sisältää valikoiman kappaleita albumeilta "Legend I", "Legend II" ja "". Esitys kuvattiin videolle ja julkaistiin tupla-DVD:nä vuoden 1996 esityksen ja making of -dokumentin.


title: Saviour Machine

text: Eric Clayton on toistuvasti tiedottanut, että yhtyeen työ päättyy "Legend"-trilogian valmistumiseen. 3. syyskuuta 2009 julkaistussa videoviestissään, Clayton sanoi, että terveysongelmistaan huolimatta hän voi hyvin. Claytonin vuodesta 1997 saakka pidetyistä päiväkirjamerkinnöistään julkaistiin kirja.


title: Rafael Correa

text: Rafael Vicente Correa Delgado (s. 6. huhtikuuta 1963 Guayaquil, Ecuador) on ecuadorilainen taloustieteilijä ja poliitikko, joka toimi maansa presidenttinä kymmenen vuoden ajan. Hän voitti marraskuun 2006 presidentinvaalit Alianza PAISin (Patria Altiva y Soberana) ja Partido Socialista Ecuatorianon tuella. Hän aloitti virkakautensa 15. tammikuuta 2007. Vuonna 2009 hänet valittiin uudelleen 51,9 prosentilla äänistä ja vuonna 2013 toistamiseen 56,7 prosentin äänimäärällä. Vuonna 2017 hän ei enää asettunut ehdolle.


title: Rafael Correa

text: Correa opiskeli Belgiassa Lovainan katolisessa yliopistossa, jossa suoritti maisterintutkintonsa. Hän sai taloustieteen tohtorin arvosanansa Illinoisin yliopistosta 2001. Vuonna 2005 hän toimi presidentti Alfredo Palacion talousministerinä. Hän oli skeptinen Yhdysvaltojen kanssa solmittavaa vapaakauppasopimusta ja IMF:n neuvoja kohtaan. Hän joutui eroamaan hallituksesta vain neljän kuukauden kuluttua ja perusti pian Alianza PAISin. PAIS ei asettanut ehdokkaita parlamenttivaaleihin, vaan Correan oli tarkoitus laatia uusi perustuslaki ja hajottaa maan parlamentti.


title: Rafael Correa

text: Correaa pidettiin Yhdysvaltain-vastaisena ja Venezuelan Hugo Chávezin tukijana, mikä on huolestuttanut Yhdysvaltoja. Correa on todennut Chavezin olevan hänen ystävänsä, mutta on korostanut ”etteivät hänen ystävänsä päätä asioista hänen talossaan”. Correa vastustaa Yhdysvaltain huumeiden vastaiseen sotaansa käyttämän Mantan tukikohdan jatkoaikaa ja on kieltäytynyt leimaamasta Kolumbian marxilaiskapinallisia ”terroristeiksi”. Hän on tosin kieltänyt pyrkivänsä kansallistamaan maan öljyvaroja eräiden muiden Etelä-Amerikan maiden tapaan. Correa on kuvaillut itseään vasemmistolaiseksi, mutta ei marxilaiseksi, vaan enemmän kristilliseksi vasemmistolaiseksi.


title: Rafael Correa

text: Correa puhuu espanjan, ranskan ja englannin lisäksi Ecuadorin ja Kolumbian alueella puhuttavaa ketšuan murretta kichwaa.


title: Rafael Correa

text: Lokakuun 2006 alussa Correa oli mielipidemittauksissa suosituin ehdokas. Vaalissa hän sai ensimmäisellä kierroksella 22 prosenttia äänistä ja jäi toiseksi maan rikkaimmalle miehelle Álvaro Noboalle. Kampanjoinnissa muun muassa ”Jumalan valitsemana” itseään pitävä Noboa nimitti Correaa kommunistipaholaiseksi ja terroristiksi, kun taas Correa vastasi Noboan olevan Somozan veroinen äärioikeistofundamentalisti. Toisella kierroksella 26. marraskuuta Correa sai 57 prosenttia äänistä. Hänen varapresidenttiehdokkaanaan on Lenín Moreno.


title: Rafael Correa

text: Correan tavoitteisiin kuului maan velan uudelleenjärjestely ja uuden perustuslain laatiminen maalle. Hän nimitti 17-jäseniseen hallitukseensa seitsemän naista, mukaan lukien puolustusministeri Larrivan, joka sai surmansa vain yhdeksän päivää nimityksen jälkeen. Correa joutui jo ennen virkakautensa alkamista riitoihin Kolumbian kanssa sen jatkettua pyynnöistä huolimatta maan rajaseutujen kokaviljelmien myrkyttämistä kasvimyrkyillä, joiden uskotaan aiheuttavan vaaraa Ecuadorin puolella.


title: Rafael Correa

text: Correan virkaanastujaisiin osallistui lukuisia valtiopäämiehiä, ml. Latinalaista Amerikkaa kiertävä Iranin Mahmud Ahmadinejad. Virkaanastujaistensa aattona hän sai Andien ja Amazonin alueen intiaaneilta symbolisen johtajannuijan.


title: Rafael Correa

text:
Ecuadorin uusi perustuslaki hyväksyttiin kansanäänestyksellä 28. syyskuuta 2008, mikä päätti kesken Correan ensimmäisen presidenttikauden.
Uudet vaalit järjestettiin huhtikuussa 2009.


title: Rafael Correa

text: Kansainvälisen talouskriisin iskiessä maailmaan Correa vasti tiukan protektionistisella politiikalla, joka nosti tulleja 630 tuoteryhmältä maan oman talouden suojelemiseksi.


title: Rafael Correa

text: Vuoden 2013 helmikuussa Correa voitti presidentinvaalit suoraan ensimmäisellä kierroksella, saaden 57% kannatuksen ja jatkoi kolmannelle nelivuotiskaudelleen.


title: Rafael Correa

text: "The Washington Post" huomioi, että toisin kuin esimerkiksi Hugo Chavez Venezuelassa, Correa piti presidenttikausillaan yleisellä tasolla tiiviitä suhteita maan liike-elämään ja presidenttikausien aikana nähtiin vakaata talouskasvua ja alhaista työttömyyttä. Lisäksi maan valuutta pidettiin Yhdysvaltain dollarina.


title: Rafael Correa

text: Vuonna 2010 Correa joutui oman näkemyksensä mukaan vallankaappausyrityksen kohteeksi, kun poliisien etuuksien leikkaaminen johti väkivaltaisuuksiin. Correa sai silmilleen kyynelkaasukranaatista ja hakeutui sairaalaan, jonne kapinoivat poliisit piirittivät hänet. Correa ilmoitti poistuvansa sairaalasta "joko presidenttinä tai ruumiina" ja julisti maan hätätilaan. Poliisit sulkivat katuja ja valtasivat monia hallituksen rakennuksia. Correaa tukeneet sotilaat pelastivat presidenttinsä 12 tunnin jälkeen sairaalasta ja palauttivat Correan valtaan. Mellakoiden seurauksena maan poliisipäällikkö erosi, vaikkei itse osallistunut presidentin vastustamiseen. Mellakoista huolimatta Correa nauttii kuitenkin suurta kansansuosiota, eivätkä tavalliset ecuadorilaiset liittyneet poliisien mellakointiin. On myös arveltu maan entisen presidentin, Lucio Gutierrezin, olleen vallankaappausyrityksen takana. UNASUR maiden presidentit ja ulkoministerit kokoontuivat kaappausyrityksen johdosta kriisikokoukseen ja tuomitsivat kaappausyrityksen ja totesivat, ettei kyseessä ollut pelkkä poliisien palkkakapina vaan yritys kaataa Correan hallinto. Kaappauksen jälkeen Correa kertoi että huoneeseen, missä hän oli kaappausyrityksen aikana, avattiin tuli samoin kuin autoon, joka kuljetti häntä pois sairaalasta. Correan mukaan seitsemän opposition parlamenttiedustajaa kävi ennen kaappausyritystä USA:ssa Washingtonissa ja tapasi paikallisen äärioikeiston jäseniä. Correan mukaan ei ole todisteita että USA:sta olisi tullut tukea syyskuun 30. päivän kaappausyritykselle, mutta on todisteita USA:sta tulleesta aiemmasta tuesta opposition ryhmille. Correa kertoi kuitenkin uskovansa ettei USA:n hallitus osallistunut tapahtumiin ja kertoi luottavansa Barack Obamaan ja Hillary Clintoniin. Correa epäli kaappausta mahdollisesti tukeneiden tahojen olleen Obaman vastustajien leiristä. Toisen näkemyksen mukaan lakon syy oli se, että ylentämisestä ei enää saanut mitalia ja bonusta.


title: Rafael Correa

text: Correa nauttii kotimaassaan suurta kannatusta. Vuonna 2012 julkaistussa kyselyssä Correa oli suosituin Amerikan mantereen johtajista, hän hyväksymisprosenttinsa oli 80 %, vain yhden prosentin vähemmän kuin aiemmassa kyselyssä.


title: Rafael Correa

text: Osasyynä suosioon oli öljyn hinnannousun tuottama hyvinvointi. Ecuador saa öljystä puolet vientituloistaan ja kolmanneksen verotuloistaan. Toisaalta vuoden 2006 vaalien 1. kierroksella Correa sai alle 23 % äänistä ja 51,9 % vuonna 2009. Vuoden 2013 vaaleissa Correa sai kaksinkertaisen äänimäärän verrattuna lähimpään haastajaansa, joka sai 23 % äänistä.


title: Rafael Correa

text: Correa ilmoitti vuonna 2015, että ei asetu ehdolle enää 2017 järjestettävissä vaaleissa, vaikka hänen puolueensa ajoi uudistusta, jolla pyrittiin mahdollistamaan jatkokauden hakeminen. "The Washington Post" piti tätä merkittävänä erona alueen muihin vasemmistolaisiin presidentteihin, kuten Hugo Chaveziin, Daniel Ortegaan ja Evo Moralesiin, jotka olivat poistaneet tai heikentäneet kausirajoituksia äänestyksissä.


title: Rafael Correa

text: Virkakautensa päätyttyä Correa muutti Belgiaan. Heinäkuussa 2018 hänestä annettiin pidöätysmöäöröys Ecuadorissa. Marraskuussa 2018 hän haki turvapaikkaa Belgiasta.


title: Rafael Correa

text: Correan hyväksyttämät lait mahdollistavat tuomarien erottamisen ja nimittämisen, kieltävät tiedotusvälineitä julkaisemasta poliittisia sanomia tukevia ”viestejä” tai ”uutisointia” sekä antavat vaaliviranomaisten sensuroida viestimiä. Viranomaiset ovat varoittaneet rangaistusten uhalla tuomareita hyväksymästä kansalaisten vetoomuksia perustuslain tarjoamaan suojaan valtiolta. Pelkästään alkuvuonna 2012 viranomaiset ilmoittivat sulkeneensa 20 yksityistä televisio- ja radiokanavaa. Mielenosoittajia syytetään ”terrorismista” esimerkiksi teiden tukkeutumisen vuoksi ja uhataan 4–8 vuoden vankilatuomioilla.


title: Rafael Correa

text: Ihmisoikeusjärjestö Human Rights Watchin mukaan presidentti Correa on heikentänyt lehdistönvapautta ja oikeuslaitoksen riippumattomuutta. Hän on kohdistanut toimittajiin kostonluonteisia oikeudenkäyntejä ja julkista nöyryyttämistä. Oikeusjärjestelmäuudistus on antanut hallinnolle valtaa nimittää ja erottaa tuomareita.


title: Rafael Correa

text: Tammikuussa 2012 Correa esitteli lakimuutokset, jotka kieltävät tiedotusvälineitä julkaisemasta jotakin poliittista sanomaa tai ehdokasta tukevia "viestejä" tai "uutisointia". Laki antaa vaaliviranomaisten sensuroida viestimiä ja astui voimaan heinäkuussa.


title: Rafael Correa

text: Toukokuussa 2012 n määräaikaisarvio kertoi Ecuadorin rajoittaneen ilmaisunvapautta ja yrittäneen säännellä kansalaisjärjestöjä sekä raportoi oikeusjärjestelmän uudistuksesta. Ecuador torjui suosituksen lakata rankaisemasta mielipiteenilmaisuista.


title: Rafael Correa

text: Correa ilmiantoi arvostelijoitaan kansallisissa lähetyksissään, jotka yksityisten viestinten on pakko välittää. Kesäkuussa 2012 "El Universo" -lehden julkaistua investointipankin johtajaa arvostelleen artikkelin Correa näytti päätoimittajan kuvan viikoittaisessa lähetyksessään ja kehotti: "katsokaa häntä älkääkä unohtako, sillä hän on selkein esimerkki tämän maan huonosta lehdistöstä". Correa on näyttänyt lähetyksissään toistuvasti myös häntä arvostelleen Fundamedios-ihmisoikeusjärjestön johtajan kuvia.


title: Rafael Correa

text: Kahdelle "El Universo" -lehden oikeudenkäynnissä Correan puolesta äänestäneelle tuomarille annettiin uudistuksessa pysyvät virat, vaikka heidän kokonaisarvosanansa olivat heikommat kuin monilla arvion perusteella erotetuilla tuomareilla. Tuomari Juan Paredesis syytettiin uskottavien todisteiden perusteella siitä, että hän sai tuomiolauselman luonnoksen etukäteen Correan asianajajalta, mutta syyttäjä hylkäsi tämän syytöksen ja sai pari kuukautta myöhemmin viran perustuslakituomioistuimesta.


title: Rafael Correa

text: Viranomaiset varoittivat heinäkuussa 2012 tuomareita siitä, että heitä rangaistaan ja jopa erotetaan, jos he hyväksyvät vetoomuksia perustuslain kansalaisille valtiota vastaan tarjoamaan suojaan. Human Rights Watchin mukaan tällainen uhkailu on epäoikeutettua puuttumista oikeuslaitoksen riippumattomuuteen.


title: Rafael Correa

text: Viranomaiset ilmoittivat sulkeneensa 20 yksityistä tv- ja radioasemaa alkuvuonna 2012. Toimittajien oikeuksia puolustava CPJ-järjestö selvitti viranomaisten sulkeneen asemia jo ennen valitusten kuulemista oikeudessa ja raportoi useimpien asemien olleen hallitusta arvostelevia.


title: Rafael Correa

text: Heinäkuussa 2011 Correa antoi määräyksen, jonka mukaan hallitus voi tarkkailla kaikkea kansainvälisten kansalaisjärjestöjen toimintaa ja poistaa näiden toimintaoikeudet, jos nämä "vaikuttavat politiikkaan".


title: Rafael Correa

text: Helmikuussa 2012 "Big Brother" -kirjan kirjoittajat määrättiin 2 miljoonan dollarin korvauksiin Correalle. Kirjassa kerrottiin Correan veljen ja hallinnon välisistä kyseenalaisista sopimuksista.


title: Rafael Correa

text: Kesäkuussa 2012 hyväksyttiin kyseenalainen tiedotusvälineiden vapautta koskeva laki, jonka väitetään vaientavan valtiojohdon kritiikin entistä tehokkaammin. Jo aiemmin maasta oli joutunut pakenemaan presidentti Rafael Correaa diktaattoriksi kutsunut toimittaja Emilio Palacio. Palacio oli arvostellut monien kuolemaan ja satojen loukkaantumiseen johtanutta armeijan käyttämistä syyskuun 2010 poliisilakon aikana. Palaciolle tuomittiin kolme vuotta vankeutta ja lehdelle 40 miljoonan dollarin sakot. Palacion mukaan harva uskaltaa enää arvostella hallitusta edes Twitterissä, josta Palaciokin luopui kirjoitustensa jatkuvan sabotoinnin vuoksi.


title: Rafael Correa

text: Kansalaiset pelkäävät arvostella hallitusta siksikin, että hallituksen pelätään voivan lukea heidän sähköpostinsa. Huhtikuussa 2013 murhattiin toimittaja Fausto Valdiviezo. Omaiset torjuvat hallituksen väitteen, että murhan takana olisikin mafia.


title: Rafael Correa

text: Koko Correan kauden ajan ympäristö- ja muiden mielenosoitusten osallistujia on syytetty "terrorismista ja sabotaasista", esimerkiksi teiden tukkeutumisen vuoksi. Nämä rikokset mahdollistavat 4–8 vuoden vankeustuomiot.


title: Rafael Correa

text: Heinäkuussa 2012 kymmentä ihmistä pidätettiin rauhanomaisesta kokoontumisesta, jossa suunniteltiin osallistumista mielenosoitukseen. Heitä syytettiin "terroriteoista". HRW raportoi, että puolustusasianajajien mukaan ainoa todiste olivat poliisien heidän kodeistaan löytämät harmittomat kirjat, T-paidat ja musiikki.


title: Rafael Correa

text: Vuoden 2006 vaaleissa intiaaniväestön alueilla voitti aiemman presidentin veli Gilmar Gutiérrez. Hän kuitenkin jäi valtakunnallisesti kolmanneksi, juuri Correan taakse.


title: Rafael Correa

text: Maaliskuussa 2012 suurin alkuperäisväestöjärjestö CONAIE käynnisti 700 kilometrin marssin Correan hallintoa vastaan, "veden, maan ja ihmisarvon puolesta". CONAIEn mukaan Correan maa- ja vesipolitiikka vahingoittaa heidän elämäntapaansa. Correa kehotti joukkonsa liikkeelle marssijoita vastaan. Toinen vasemmistopuolue, entinen Correan tukija, ja opettajajärjestö tukivat marssia. CONAIE vastustaa myös Correan hallinnon muka harjoittamaa "mielenosoitusten kriminalisointia", eräiden virkamiesten erottamista ja uusien verojen keräämistä sekä Kiinalle Amazonin alueelta annettuja kuparikaivosoikeuksia.


title: Rafael Correa

text: Sadat ihmiset aloittivat marssin ja mukaan uskottiin liittyvän väkeä joka kylästä matkan varrelta.


title: Rafael Correa

text: Vuonna 2013 Ecuador ilmoitti huutokauppaavansa yli kolme miljoonaan hehtaaria Amazonin sademetsää kiinalaisille öljy-yhtiöille, mikä vihastutti alkuperäisasukkaat. Amazon Watch -kansalaisjärjestön mukaan alueen seitsemän alkuperäisväestöryhmää kiistävät suostuneensa öljyprojekteihin ja sanovat niiden tuhoavan heidän elämäntapansa. Myös alkuperäisväestön kansalaisjärjestöt vastustavat hanketta. Shuar-heimon naisten järjestön johtaja Narcisa Mashienta väittää hallituksen valehtelevan alkuperäisväestön suostumuksesta. Arvostelijoiden mukaan hankkeen syynä on Ecuadorin yli 7 miljardin dollarin velka Kiinalle ja halu rakentaa Kiinan rahoituksella 12,5 miljardin dollarin öljynjalostamo.


title: Rafael Correa

text: Toukokuussa 2012 tapahtuneesta öljyputken murtumasta Ecuadorissa valui yli miljoona litraa raakaöljyä Amazonin yläjuoksuun leviten myös Peruun ja Brasiliaan. Tapausta pidettiin ongelmallisena kolmatta presidenttikautta tavoittelevalle Correalle, joka oli vakuutellut projektiensa ympäristöystävällisyyttä.


title: Rafael Correa

text: Vuonna 2008 Kolumbia hyökkäsi Ecuadorista käsin Kolumbiassa toiminutta suurta vasemmistolaista FARC-sissijärjestöä vastaan ja ilmoitti surmanneensa 17 terroristia, joukossa FARCin kakkoskomentaja Raul Reyes. Chávez kutsui Kolumbiaa Yhdysvaltojen "sylikoiraksi" ja siirsi joukkojaan Kolumbian rajalle Ecuadorin kanssa. Fidel Castron mukaan operaatiossa oli kyse "jenkki-imperiumin kansanmurhasuunnitelmista".


title: Rafael Correa

text: Vuonna 2007 Correa järjesti äänestyksen kansalliskokouksesta, joka kirjoittaisi perustuslain uudelleen. Oppositiokansanedustajat pidättäytyivät äänestyksestä. Heidän mukaansa kansalliskokous olisi laiton yritys keskittää valta presidentille. Perustuslain mukaan vain parlamentti saa muuttaa perustuslakia. Oppositiokansanedustajan mukaan hallituksen mielenosoittajat ahdistelivat oppositiota. Aiemmin he jopa hyökkäsivät lakia käsittelevään kongressiin niin, että istunto piti keskeyttää.


title: Rafael Correa

text: Uudistus kuitenkin hyväksyttiin ja se keskitti vallan presidentille.


title: Rafael Correa

text: Virallisten tulosten mukaan vain kysymys 1 sai 50,67 % äänistä ja kysymykset 2–10 vain 45–49 %, mutta silti kyllä-ääniä oli jokaisessa hieman enemmän kuin ei-ääniä. Ääntenlaskussa ei-äänet näyttivät voittavan osassa kysymyksistä, mutta presidentin mukaan ääntenlaskua oli manipuloitu.


title: Rafael Correa

text: Presidentti Correa ilmoitti 12. joulukuuta 2008, että maa ei maksaisi 30,6 miljoonan dollarin korkoaan 510 miljoonan dollarin lainastaan, koska lainantajat "ovat hirviöitä". Correa väitti myös, että hallinnon ennen hänen kauttaan ottama 3,8 miljardin dollarin velka oli laiton, koska se oli väärin hyväksytty. Tuollon maalla oli 5,65 miljardin dollarin käteisvarat. Maa vaihtoi valuuttansa dollareihin jo vuonna 2000.


title: Rafael Correa

text: Correan aikana maassa toteutettiin sosiaalisia ohjelmia. OPEC-maa Ecuadorin öljytuloja käytettiin uusiin kouluihin, terveyskeskuksiin ja infrastruktuuriprojekteihin, etenkin uusiin valtateihin. Virallisen tilaston mukaan köyhyys putosi vuoden 2007 ja 2012 välillä 37 prosentista 27 prosenttiin. Vuonna 2016 YK:n United Nations Development Programin (UNDP) edustaja sanoi Ecuadorin viimeisen yhdeksän vuoden aikana sosiaaliseen kehitykseen ja köyhyyden vähentämiseen tähdänneen sosiaalipolitiikan olleen "parhaiden joukossa Latinalaisessa Amerikassa".


title: Kalliokielo

text: Kalliokielo ("Polygonatum odoratum") on Euroopassa ja Aasiassa kasvava kukkakasvi. Sen ulkonäössä on tiettyjä yhtäläisyyksiä kielon ("Convallaria majalis") kanssa ja kuten kielo, myös kalliokielo on myrkyllinen. Suomessa kalliokielo on yleinen maan eteläosissa, mutta rauhoitettu entisten Oulun ja Lapin läänien alueella.


title: Kalliokielo

text: Kalliokielo kasvaa 20–40 cm korkeaksi. Varsi on pysty tai nuokkuva, särmikäs, uurteinen ja alaosasta punertava. Kahdessa rivissä kasvavat lehdet ovat varren kärkipuoliskossa. Ne ovat 5–10 cm pitkiä, kapeanpuikeita, poimuttomia ja alta sinivihreitä. Tuoksuvat, nuokkuvat kukat ovat tavallisesti yksittäin lehtihangoissa. Kooltaan torvimaiset kukat ovat 12–25 mm pitkiä ja väriltään hieman vihertävän valkoisia. Kalliokielo kukkii touko-kesäkuussa. Myrkylliset marjat ovat sinimustia ja vahapeitteisiä.


title: Kalliokielo

text: Kalliokielo saattaa risteytyä lehtokielon ("P. multiflorum") kanssa lajin yhteisillä esiintymisalueilla. Risteymää kutsutaan nimellä tarhakalliokielo ("P. multiflorum" x "odoratum").


title: Kalliokielo

text: Kalliokieloa tavataan lähes koko Euroopassa. Levinneisyysalue jatkuu läpi keskisen Venäjän aina Kiinaan ja Japaniin saakka. Suomessa kalliokieloa tavataan Etelä-Lappia myöten. Laji on yleinen Etelä-Suomessa Satakunnan, Etelä-Hämeen ja Etelä-Savon korkeudelle saakka. Pohjoisemmassa lajia tavataan vain satunnaisesti.


title: Kalliokielo

text: Kalliokielo viihtyy monenlaisissa varjoisissa paikoissa, kuten kalliopengermillä, lehtokallioilla, kivikoissa, kivisillä mäillä, harjuilla, niityillä, rinnemetsiköissä, puronvarsilehdoissa ja lettokorvissa.


title: Kalliokielo

text: Aikaisemmin kalliokielon juurta on käytetty leipäjauhojen jatkeena nälkävuosina. Lääkkeenä juurta on käytetty turvotuksen alentamiseen. Kalliokielon ja lehtokielon risteymää tarhakalliokieloa viljellään koristekasveina.


title: Michèle Alliot-Marie

text: Michèle Alliot-Marie (s. 10. syyskuuta 1946 Villeneuve-le-Roi, Seine-et-Oise, nykyisin Val-de-Marne) on ollut Ranskan sisäministeri ja oikeusministeri Fillonin hallituksessa vuodesta 2007 ja marraskuusta 2010 helmikuuhun 2011 ulkoministeri. Hän oli 2002–2007 puolustusministeri ja on ollut Ranskan ensimmäinen keskeisen puolueen naispuolinen johtaja.


title: Michèle Alliot-Marie

text: UMP eli Union pour un Mouvement Populaire -puolueessa Alliot-Marie edustaa parlamenttiryhmän puheenjohtajan Jean-Louis Debrén kanssa sosiaalisen vastuun linjaa. Näin hän on uskollinen gaullismin perillinen, ja hänellä on oma käsityksensä Ranskasta ja ranskalaisten hyvinvoinnin edistämiseksi tarvittavista toimenpiteistä.


title: Michèle Alliot-Marie

text: Talouslehti Forbes luokitteli vuonna 2006 Alliot-Marien maailman 57. vaikutusvaltaisimmaksi naiseksi. Forbesin listan kärjessä on Saksan liittokansleri Angela Merkel, ja Tarja Halonen on sijalla 44.


title: Michèle Alliot-Marie

text: Michèle Alliot-Marie on Biarritzin kaupungin entisen määrin ja kansanedustajan Bernard Marien tytär. Hän on toiminut kansainvälisenä rugbytuomarina, esimerkiksi vuoden 1965 viiden valtion kilpailuissa.


title: Michèle Alliot-Marie

text: Alliot-Marie on oikeustieteen tohtori ja valtiotieteen tohtori. Hän on myös suorittanut Ranskassa vaadittavan asianajajatutkinnon. Hänellä on tutkinnot yksityisoikeudessa, oikeushistoriassa ja valtiotieteessä. Hän on aiemmin toiminut lehtorina Pariisin 1. yliopistossa ja asianajajana.


title: Michèle Alliot-Marie

text: Vuonna 2006 Michèle Alliot-Marie vihjaili mahdollisuudesta asettua ehdolle vuoden 2007 presidentinvaaleissa, mutta ei lopulta asettunut ehdokkaaksi. Hän pääsi presidentinvaalien ja Nicolas Sarkozyn voiton jälkeen François Fillonin hallituksen sisäministeriksi. Toimenkuvasta poistettiin kuitenkin maahanmuutto, joten se ei ole yhtä näkyvä kuin Sarkozyn tai de Villepinin aikana. Hän siirtyi oikeusministeriksi, kun Rachida Dati valittiin Europarlamenttiin kesäkuussa 2009. Fillonin hallituksen uudelleenjärjestelyssä hän siirtyi ulkoministeriksi Bernard Kouchnerin tilalle.


title: Michèle Alliot-Marie

text: Alliot-Marieta arvosteltiin Tunisian vuodenvaihteen 2010–2011 levottomuuksien vuoksi, kun hän kertoi parlamentissa Ranskan olevan valmis lähettämään poliiseja kukistamaan yksinvaltaista presidenttiä vastaan nousseita levottomuuksia. Lisää kritiikkiä aiheutti Alliot-Marien Zine el-Abidine Ben Alin klaaniin kuuluvan liikemiehen Aziz Miledin yksityiskoneen käyttö. Hän joutui lopulta 27. helmikuuta 2011 eroamaan ministerin tehtävistä, kun hänen ja hänen perheensä välejä syrjäytetyn diktaattorin Ben Alin hallintoon pidettiin liian läheisinä.


title: Pölytys

text: Pölytys on siemenkasvien siitepölyn kulkeutumista koppisiemenisillä kasveilla kukan emin luotille tai paljassiemenisillä kasveilla emikävyn paljaalle siemenaiheelle. Pölytyksen seurauksena siitepölyhiukkanen kasvattaa siiteputken, jota pitkin siitepölyhiukkasen sisältämän koirasgametofyytin koiraspuoliset sukusolut siirtyvät siemenaiheen sisältämän naarasgametofyytin eli alkiorakon sisään ja hedelmöittävät naaraspuoliset sukusolut.


title: Pölytys

text: Pölyttäminen on siemenkasvien lisääntymiselle välttämätöntä. Pölytys voi tapahtua tuulen, veden, hyönteisten, lintujen, lepakoiden tai muiden nisäkkäiden välittämänä.


title: Derrick Brew

text: Derrick Brew (s. 28. joulukuuta 1977 Houston, Texas) on yhdysvaltalainen 400 metrin juoksija.


title: Derrick Brew

text: Brew valittiin Edmontonin MM-kisoihin 2001 Yhdysvaltain 4 x 400 metrin viestijuoksujoukkueeseen, kun hän sijoittui maansa karsinnoissa neljänneksi. Kisoissa Yhdysvallat voitti viestissä maailmanmestaruuden. Hän oli mukana viestijoukkueessa myös Pariisin MM-kisoissa 2003, joissa Yhdysvallat voitti jälleen MM-kultaa. Brew selviytyi Ateenan olympialaisiin 2004 myös henkilökohtaiselle 400 metrin matkalle, jolla hän voitti olympiapronssia ajalla 44,42. Hän oli kisoissa mukana myös viestijoukkueessa, joka voitti olympiakultaa. Kauden lopussa hän oli toinen.


title: Derrick Brew

text: Brew oli jälleen viestijoukkueessa Helsingin MM-kisoissa 2005 ja voitti kolmannen peräkkäisen maailmanmestaruutensa pitkässä viestissä.


title: Antero Viherkenttä

text: Jorma Antero Viherkenttä (alun perin Kohlström, 28. joulukuuta 1933 Hartola – 1. heinäkuuta 2011) oli suomalainen urheilutoimittaja ollen koulutukseltaan kansakoulunopettaja. Hänen lajivalikoimansa oli laaja, mutta parhaiten hänet muistetaan Yleisradion paini-, pesäpallo- ja suunnistusselostajana. Selostamisen lisäksi Viherkenttä toimi useissa urheilujärjestöissä, muun muassa Suomen Paini-, Suomen Pesäpallo- ja Suomen Suunnistusliitoissa. Viherkenttä pelasi pesäpalloa korkeimmalla mahdollisella eli suomenmestaruustasolla ja hänet valittiin vuoden lukkariksi 1959. Viherkenttä laati suunnistuksen Jukolan viestin sanoman 2005–2009.


title: Antero Viherkenttä

text: Antero Viherkentän poika on Timo Viherkenttä.


title: Johnny and the Hurricanes

text: Johnny & The Hurricanes on yhdysvaltalainen rock 'n' roll -yhtye Ohiosta. Yhtyeen perusti joukko nuoria opiskelijoita vuonna 1957. Kukaan jäsenistä ei halunnut laulaa. Yhtyeen kuuluisin hitti lienee "Red river rock" (1959), jota myytiin yli miljoona kappaletta.


title: Matt Ridley

text: Matthew (Matt) Ridley (s. 7. tammikuuta 1958) on brittiläinen tiedekirjoittaja. Kirjoissaan Ridley esittelee ideoita, joita geenilähtöinen näkökulma on nostanut esiin biologiassa.


title: Stone (albumi)

text: Stone on metalliyhtye Stonen vuonna 1988 julkaistu ensimmäinen pitkäsoitto. Levyn tuottivat Mikko Karmila ja Stone. Levyltä on julkaistu singlenä kappale ”Real Delusion”. Albumin tunnetuimmaksi kappaleeksi on noussut avausraita "Get Stoned", joka on Suomen metallipiireissä erittäin tunnettu.


title: Stone (albumi)

text: Albumi ylsi Suomen virallisen listan sijalle 8, ja se pysyi listalla yhteensä 15 viikkoa.


Arc-et-Senans’n kuninkaallinen suolatehdas () sijaitsee Ranskassa Chaux'n metsän lähistöllä, lähellä Besançonin kaupunkia olevassa Arc-et-Senans'n kunnassa. Se oli merkittävä valistusajan rakennushanke, jonka tarkoituksena oli järkeistää teollisuusrakennukset ja -prosessit filosofisen järjestyksen mukaan.


title: Arc-et-Senans’n kuninkaallinen suolatehdas

text: Arkkitehti Claude-Nicolas Ledoux suunnitteli tehtaan rakennukset, joita alettiin rakentaa vuonna 1775 Ludvig XVI:n valtakaudella. Puoliympyrän muotoisen rakennusryhmän tarkoituksena oli kuvastaa työn hierarkkista luonnetta. Tehdasta oli tarkoitus myöhemmin laajentaa ideaaliseksi kaupungiksi, mutta hanke jäi toteutumatta.


text: Alueen kunnosta huolehtii Claude-Nicolas Ledoux -instituutti. Tehdas lisättiin Unescon maailmanperintöluetteloon vuonna 1982.


title: Ampumahiihdon Euroopan-mestaruuskilpailut 1998

text: Ampumahiihdon Euroopan-mestaruuskilpailut järjestettiin vuonna 1998 Minskissä, Valko-Venäjällä 28. tammikuuta–1. helmikuuta 1998.


title: Meddle

text: Meddle on Pink Floydin vuonna 1971 julkaisema albumi.


title: Meddle

text: Avauskappale ”One of These Daysillä” on yksi rumpali Nick Masonin harvoista laulusuorituksista yhtyeen historiassa (Mason jakoi päävokaalit David Gilmourin kanssa vuoden 1968 "A Saucerful of Secretsin" kappaleessa ”Corporal Clegg”). Masonin ääntä madallettiin erinäisillä efekteillä hänen lausuessaan instrumentaalin keskeisen fraasin: ”One of these days I'm going to cut you into little pieces”.


title: Meddle

text: Seuraavat kappaleet ”A Pillow of Winds” ja ”Fearless” ovat tyypillistä sen ajan Floyd-musiikkia, mutta A-puolen neljäs kappale, Watersin ”San Tropez” on kevyesti jatsahtava leppoisa laulu, jonka tyyppistä yhtye ei ennen sitä eikä enää sen jälkeenkään koskaan tehnyt. Ykköspuolen päättää lyhyt ”Seamus”, jossa kuullaan Gilmourin laulun ohessa myös koiran ulinaa. Yhtye esitti samantyylisen hidastempoisen blues-kappaleen myös elokuvassa "" nimellä ”Madamoiselle Nobbs”, jossa Richard Wright pitää mikrofonia ulisevan koiran kuonon edessä.


title: Meddle

text: Levyn tunnetuin kappale lienee koko toisen puoliskon käsittävä ”Echoes”. Roger Watersin mukaan ”Echoes” aloitti muita ihmisiä käsittelevien sanoitusten sarjan ja vei yhtyettä yhä lähemmäksi albumia "The Dark Side of the Moon". ”Echoes”-kappale oli aluksi avaruusteemainen, mutta yhtye päätti vaihtaa tekstit merenalaisteemaan johtuen silloisesta space rock -leimastaan.


title: Meddle

text: Albumin kansikuvan suunnitelleen Hipgnosiksen Storm Thorgersonin alkuperäinen idea oli laittaa levyn kansikuvaksi kuva paviaanin anuksesta. Kansikuvaksi lopulta päätyi kuva vedenalaisesta korvasta ja korvaan "virtaavista" ääniaalloista.


title: Platu 25

text:
Platu 25 on 25-jalkainen urheilullinen kilpapurjevene. Platu 25 on Euroopan suurin nykyaikainen yksityyppiluokka. Euroopassa veneitä on yli 500 kappaletta. Vuonna 2005 ISAF -tunnustuksen saaneen luokan maailmanmestaruuskilpailuihin odotetaan vuosittain yli 100 venekuntaa. MM-kilpailuihin osallistuu lukuisia purjehduksen ammattilaisia, joten harrastuksessa pitkälle edenneille amatööreille riittää myös haasteita. Luokka on tunnettu hyvästä tunnelmasta ja tasokkaasta kilpapurjehduksesta. Suomessa veneluokan toimintaa hallinnoi ja kehittää Suomen Urheiluveneliitto ry.
Platu on esitelty kotimaisten venelehtien artikkeleissa; Vene-lehti 4/2006 ja syksyn 2005 Pro Sail -lehdessä


title: Platu 25

text: Platu syntyi suunnittelija Bruce Farrin kynästä 1990-luvun puolivälissä urheiluveneiden aaltoon. Siitä tuli nopeasti kaikilla mantereilla suosittu yksityyppiluokka. Euroopassa Beneteau 25 nimellä tunnetun Platun suunnittelu perustuu Farrin tekemiin havaintoihin hänen kehitellessään Volvo Ocean Race -veneitä. Platussa on samankaltaisuuksia edellisten sukupolvien ”VOR”-veneiden kanssa.


title: Koisjärvi (kylä)

text: Koisjärvi on kylä Pusulassa Lohjalla Somerolle vievän seututie 280:n ja Hyrsylä–Vihti-tien (yhdystie 1223) risteyksessä. Koisjärven postinumero on 09630, ja postinumeroalueen väkiluku on 499 asukasta (31.12.2015).


title: Koisjärvi (kylä)

text: Koisjärven nähtävyyksiin kuuluu mänty, jonka on sanottu olevan kuvattuna 50, 20 ja 10 markan ja pennin kolikoissa. Ehdokkaita kolikoissa kuvatuksi männyksi on kuitenkin myös muualla, ja Rahamuseon mukaan todisteita sille, että kolikossa kuvatulla puulla olisi mitään todellista esikuvaa, ei ole. Mänty esiintyy myös Pekka ja Susi -yhtyeen vuonna 1994 ilmestyneen "Pekka ja Susi" -albumin kannessa. Kylän toinen maamerkki on saman risteyksen luona oleva, tielle hyvin näkyvä seinäkirjoitus "Koisjärven disko" vanhassa punamullalla maalatussa rakennuksessa.


title: Koisjärvi (kylä)

text: Tärkeä luonnonkohde on kylän nimikkojärvi Koisjärvi, joka on ulottunut myös Salonkylän, Hakulan ja Hyrsylän alueelle. Kylän ja [seututie 110]:n väliin jäävä järvi kuuluu valtakunnalliseen lintuvesien suojeluohjelmaan. Vedenpinnan laskemisen vuoksi järvi on kasvanut lähes umpeen, ja vesialaa on alle puoli hehtaaria.


title: Koisjärvi (kylä)

text: Vuonna 2014 lakkautettu kuusiluokkainen Koisjärven kyläkoulu oli perustettu 1903. Lukuvuonna 2011–2012 oppilaita oli 27, mutta syyskuussa 2013 enää 19..


title: Endemol

text: Endemol on televisioyhtiö, jonka omistaa italialainen Mediaset. Yrityksellä on tytäryhtiöitä 23 eri maassa, mukaan lukien Iso-Britannia, Yhdysvallat, Espanja, Italia, Saksa, Puola, Australia ja Meksiko.


title: Endemol

text: Tammikuussa 2015 Endemol yhdistyi Shine Groupin ja Core Median kanssa Endemol Shine Groupiksi.


title: Endemol

text:
Endemolin perustivat 1994 John de Mol ja Joop van den Ende. Yhtiön nimi muodostuu
heidän sukunimiensä yhdistelmästä. Endemolin suurin menestys on tositelevisio-ohjelma Big Brother, jota on esitetty useissa maissa sen jälkeen, kun 1. tuotantokausi tehtiin Alankomaissa syyskuusta 1999 alkaen.


title: Endemol

text: Vuonna 2000 yhtiö myytiin espanjalaisella teleoperaattorille ja mediayhtiölle Telefónicalle 5,5 miljardin euron hintaan.


title: Endemol

text: Endemol haastoi oikeuteen brasilialaisen tv-kanavan SBT:n Big Brotherin plagioimisen takia ja on uhannut tehdä saman venäläiselle yritykselle Behind The Glass -ohjelman takia.


title: Oulun Tarmo

text: Voimistelu- ja urheiluseura Oulun Tarmo ry on vuonna 1907 perustettu oululainen urheilun yleisseura, jonka lajeina ovat nyrkkeily, suunnistus, pyöräily, pikaluistelu, rullaluistelu, naisvoimistelu, salibandy, jalkapallo, futsal ja koripallo.


title: Oulun Tarmo

text: Naisten harrastekoripallo on uusin lisäys Tarmon lajivalikoimaan.


title: Oulun Tarmo

text: Sosiaalidemokraattisen Nuorisoliiton urheiluseuran perustamiskokous pidettiin 19. elokuuta 1907 Oulussa Heinätorin koululla. Jatkokokous päätti ottaa nimen Sosiaalidemokraattisen Nuorisoliiton Voimistelu- ja Urheiluseura Tarmo. Työväen Urheiluliitto (TUL) perustettiin 26. tammikuuta 1919 Helsingissä. Puheenjohtaja Erkki Suonperä edusti kokouksessa Tarmon lisäksi Koskelankylän Rientoa, a, Raahen Ponnistusta ja Kemin Intoa. Yhteiskunnallisesti uhkaavat kommunistiset järjestöt päätettiin lopettaa Suomessa, joten Tarmokin lopetettiin 13. lokakuuta 1931.


title: Oulun Tarmo

text: Tarmo perustettiin uudelleen 26. lokakuuta 1945 parinkymmenen vanhan tarmolaisen voimin.


title: Oulun Tarmo

text: Aikoinaan myös jääpallo kuului seuran ohjelmaan. Tarmon joukkue pelasikin 1950–1970-luvuilla yhteensä viisi kautta pääsarjassa.


title: Oulun Tarmo

text: Kaudella 2007 seura juhli satavuotista taivaltaan erilaisten tapahtumien merkeissä. Varsinaisen pääjuhlan sijoittuessa syksylle, luistelijat järjestivät Oulussa pikaluistelun SM-kisat ja jalkapalloilijat kohtasivat Suomen Cupin 4. kierroksella Rovaniemen Palloseuran. Ottelu oli samalla myös osa Palloliiton satavuotisjuhlakiertuetta sekä Palloliiton valitsema Suomen Cupin neljännen kierroksen Kierroksen Ottelu.


title: Oulun Tarmo

text: Jalkapalloilussa seuran paras saavutus on vuodelta 1968, jolloin joukkue pelasi Suomen toiseksi korkeimmalla sarjatasolla eli Suomi-sarjassa. Vuonna 2008 joukkue pelasi Pohjois-Suomen Kolmosta sijoittuen viidenneksi. Joukkue osallistuu myös futsalin Kakkoseen, jossa kausi 2007–2008 ei tuonut nousua Ykköseen hyvistä karsinnoista huolimatta. Vuonna 2015 toimintaan kuuluu miesten joukkueen lisäksi naisten kilpa- ja harrastejoukkueet ja C-junioripoikien joukkue.


title: Oulun Tarmo

text: Oulun Tarmon luistelu- ja pyöräilyjaosto järjestää vuosittain elokuussa Pohjois-Suomen ainoan rullaluistelumaratonin Oulun Virpiniemessä.


title: Claude-Nicolas Ledoux

text: Claude-Nicolas Ledoux (21. maaliskuuta 1736 Dormans – 18. marraskuuta 1806 Pariisi) oli ranskalainen uusklassistinen arkkitehti. Hänet tunnettiin utopistina, joka toivoi, että kaupunkisuunnittelu ja arkkitehtuuri johtaisivat ihanneyhteiskuntaan. Tästä huolimatta Ledoux'n merkittävimmät työt olivat Ranskan kuningashuoneen rahoittamia ja olivat "ancien régimen" symboleja. Hänen uraansa lyhensi Ranskan vallankumous. Vuonna 1804 Ledoux julkaisi kirjan "L'Architecture considérée sous le rapport de l'art, des mœurs et de la législation", joka käsitteli hänen töitään.


title: Claude-Nicolas Ledoux

text: Ledoux'n kunnianhimoisin suunnitelma oli kesken jäänyt Arc-et-Senans’n kuninkaallinen suolatehdas, jonka ympärille piti rakentua ihannekaupunki. Hän on suunnitellut myös 60 tulliporttia Pariisia ympärövään muuriin (Mur des Fermiers généraux).


title: Claude-Nicolas Ledoux

text: Vuonna 1773 Ledoux nimitettiin Ranskan akatemian jäseneksi ja kuninkaalliseksi arkkitehdiksi.


title: John de Mol

text:
Johannes "John" Hendrikus Hubert de Mol, Jr. (s. 24. huhtikuuta 1955 Haag, Alankomaat) on alankomaalainen media-yrittäjä ja miljardööri. Vuoden 2007 Forbes-lehden mukaan hän kuulu maailman 500 rikkaimman ihmisen joukkoon.
De Mol on yksi televisioyhtiöiden Endemolin ja Talpan perustajista.


title: John de Mol

text:
De Mol loi omaisuutensa tuottamalla televisio-ohjelmia. Vuosina 1997-1999 hän kehitti suositun tositelevisio-sarjan Big Brotherin oman tuotantoyhtiönsä John de Mol Produktiesin kautta. 1994 hänen yrityksensä yhdistyi Joop van den Ende TV-Productiesin kanssa Endemol-yhtiöksi, mutta jatkoi silti itsenäistä toimintaa.
De Mol myi oman osuutensa Endemolista 2000 Telefónicalle, mutta jatkoi luovana johtajana vuoteen 2004 saakka.


title: John de Mol

text: 2005 de Mol perusti TV-kanavana Talpan, joka omistaa lähetysoikeudet Alankomaiden jalkapallon mestaruussarjaan. Nimi "Talpa" on latinaa ja tarkoittaa myyrää, hollanniksi "mol", mikä viittaa John de Molin sukunimeen. Talpa aloitti lähetykset 13. elokuuta 2005.


title: John de Mol

text: De Mol on ollut naimisissa Willeke Albertin kanssa. Näyttelijä Johnny de Mol on heidän poikansa.


title: John de Mol

text: Televisiotoiminnan ulkopuolella de Mol johtaa suurta säätiötä, joka omistaa merkittäviä osuuksia autovalmistaja Spyker Carsista, jalkapallojoukkue Manchester Unitedista ja teleyhtiö Versatelista.


title: John de Mol

text: De Molin sisko näyttelijä Linda de Mol on esiintynyt monissa John de Molin tuottamissa ohjelmissa.


title: John de Mol

text: Het Financieele Dagblad -lehti kertoi heinäkuussa 2006, että de Mol suunnittelee ostavansa takaisin 77% osuuden Endemolista Telefonicalta.


title: Antti Kämäräinen

text: Antti Kämäräinen (16. toukokuuta 1895 – 17. kesäkuuta 2000) oli maanviljelijä ja mestaripelimanni. Hän oli syntynyt Kiuruvedellä, jossa myös asui koko elämänsä ajan.


title: Antti Kämäräinen

text: Hänen musikaalisuutensa ilmeni jo kymmenvuotiaana, kun hän oppi soittamaan huuliharppua. Vuonna 1910 hän osti käytetyn kaksirivisen hanurin ja pelimannien tapaan opetteli soittamisen vanhempia pelimanneja kuuntelemalla. Vähitellen häntä ruvettiin pyytämään soittajaksi iltamiin ym. tilaisuuksiin, kun havaittiin että paikkakunnalla oli soittotaitoinen nuori mies. Tanssilavoja ei tuohon aikaan ollut, vaan tanssit järjestettiin nuorisoseurojen taloilla tai asuintalojen pirteissä. Joskus tanssittiin maantielläkin.


title: Antti Kämäräinen

text: Avioliiton Kämäräinen solmi 20-vuotiaana ja keskittyi tämän jälkeen kymmenlapsiseksi kasvaneen perheen elättämiseen maanviljelijänä. Hän lopetti soittamisen ja myi hanurinsa. Vasta sodan aikana hän soitti seuraavan kerran käydessään Helsingissä ja tavattuaan sokean katusoittajan, joka soitti kaksirivistä. Hän sai tilaisuuden kokeilla, oliko soittotaito vielä tallella ja olihan se.


title: Antti Kämäräinen

text:
Vuonna 1943 hän osti Dallape-merkkisen viisirivisen hanurin, jolla aloitti soittamisen uudelleen. Hän esiintyi muun muassa Niilo Tarvajärven ohjelmissa, Kultainen harmonikka-ohjelmassa jne.
Hän oli 1970-luvulta alkaen Kaustisen kansanmusiikkijuhlien vakioesiintyjä. Viimeisen kerran hän esiintyi 104-vuotiaana vuonna 1999. Hänet nimitettiin mestaripelimanniksi vuoden 1988 juhlilla.


title: Antti Kämäräinen

text: Antti Kämäräinen kuoli 105-vuotiaana 17. kesäkuuta 2000.


title: Zackin ja Codyn viiden tähden elämää

text: Zackin ja Codyn viiden tähden elämää () on Disneyn tuottama tilannekomedia, jonka loivat Jim Geoghan ja Danny Kallis. Sarjaa on lähetetty Disney Channelilla vuodesta 2005. Sarjaa on kuvattu elävän yleisön edessä Hollywood Center Studiosilla. Suomessa sarjaa näytetään alkuperäisversiona ja dubattuna versiona.


title: Zackin ja Codyn viiden tähden elämää

text:
Zackin ja Codyn viiden tähden elämää kertoo Tipton-nimisestä hotellista Bostonissa, johon kaksoset Zack ja Cody muuttivat.
Hotellia johtaa Marion Moseby. Tunnusmusiikin laulaa "Drew Davis Band". Sarjasta on tehty kirjoja, lautapelejä ja vaatteita.


title: Zackin ja Codyn viiden tähden elämää

text: Vuonna 2007 sarja päätettiin lopettaa kolmanteen tuotantokauteen. Sarjan spin-offin Viiden tähden merielämää tekeminen alkoi seuraavana vuonna.


title: Zackin ja Codyn viiden tähden elämää

text: Zack (Dylan Sprouse) on melkein aina pulassa. Zack pukeutuu usein skeittailuvaatteisiin. Hän on kiinnostunut erittäin paljon tytöistä ja oli ihastunut vuosia vanhempaan Maddieen ensimmäisellä tuotantokaudella. Zack on urheilullisempi kuin veljensä Cody. Zack on kaksosista kymmenen minuuttia vanhempi.


title: Zackin ja Codyn viiden tähden elämää

text: Cody (Cole Sprouse) on intellektuelli, kypsempi ja tunteekkaampi kaksonen, mutta hän on usein mukana veljensä hulluissa kuvioissa. Cody on hieman vähemmän kiinnostunut tytöistä kuin veljensä, mutta hän on usein flirttaillut hotellin vieraalle, Barbara Brownsteinille, mutta he ovat enemmänkin kiistelleet siitä, että kumpi on älykkäämpi. Cody on myös käynyt matikkaleirillä ja on paljon älykkäämpi kuin veljensä Zachary ja on voittanut tavauskilpailun.


title: Zackin ja Codyn viiden tähden elämää

text: Maddie (Ashley Tisdale) on teini-ikäinen ja hän on töissä Tipton-hotellin makeistiskillä sekä Cluck Bucket- nimisen pikaruokalan kassalla. Hänen koko nimensä on Madeline Margaret Genevieve Miranda Catherine Fitzpatrick. Maddie on luonteeltaan fiksu ja kypsä teini. Maddieta kutsutaan myös töissä "karkkitytöksi". Hän on yleensä Zackin ja Codyn lapsenvahti.


title: Zackin ja Codyn viiden tähden elämää

text: London (Brenda Song) on Tiptonin omistajan Wilfred Tiptonin tytär ja Tipton-hotellin perijätär. London on luonteeltaan tyhmä, pilalle hemmoteltu, rikas ja itserakas teini. London pitää shoppailusta, uusista vaatteista, kengistä ja koruista. Hänen parhain ystävänsä on Maddie, vaikka heillä onkin välillä paljon erimielisyyksiä. London kehuu itseään sanomalla:- Yay me! (suom. Hyvä minä!). London on parodia Paris Hiltonista.


title: Zackin ja Codyn viiden tähden elämää

text: Moseby (Phill Lewis) on hotellin tiukka mutta hauska johtaja, joka puhuu yleiskieltä ja pitää Londonista.


title: Zackin ja Codyn viiden tähden elämää

text: Carey (Kim Rhodes) on Zackin ja Codyn yksinhuoltajaäiti. Carey laulaa Tiptonin ravintolassa. Hän on viisas, mutta silti melko aggressiivinen kaksosten tekemisiä kohtaan. Usein hän unelmoi George Clooneysta. Hän löysi laulamisen lahjansa vahingossa, kun hän aloitteli stand-up- uraansa.


title: Zackin ja Codyn viiden tähden elämää

text: Esteban (Adrian R'Mante) on Tipton-hotellin pikkolo. Hänen koko nimensä on Esteban Julio Ricardo Montoya de la Rosa Ramirez. Kun Esteban muutti Perusta hän halusi Baseball pelaajaksi, mutta tyytyi pikkolon rooliinsa. Estebanilla on myös lemmikkikana nimeltä Dudley. Hän on taikauskoinen.


title: Zackin ja Codyn viiden tähden elämää

text: Arwin (Brian Stepanek) on Tipton-hotellin talonmies, Arwin kuitenkin epäonnistuu yleensä. Arwin on kuvailtu luonteeltaan hauskaksi, ystävälliseksi, haisevaksi ja hieman hulluksi kaveriksi. Arwin pukeutuu joka päivä siniseen haalariin. Arwin on myös ihastunut Zackin ja Codyn äitiin, Careyhyn.


title: Zackin ja Codyn viiden tähden elämää

text: Nia (Giovonnie Samuels) on teini-ikäinen ja hän on töissä Tipton-hotellin kaupan kassalla tuuramassa Maddieta koko kesän. Nia on Marion Mosebyn veljentytär ja hän on tehnyt hieman tuttavuutta Londonin kanssa.


title: Zackin ja Codyn viiden tähden elämää

text: Muriel (Estelle Harris) on Tipton-hotellin laiska siivooja. Muriel yleensä pelkästään nukkuu, istuu ja mussuttaa herkkuja työpäivänsä Tipton-hotellissa. Hän käy myös välillä hoitamassa Zackia ja Codya mikäli Maddie ei pääse tulemaan, mutta yleensä hän lepää silloinkin.


title: Zackin ja Codyn viiden tähden elämää

text: Lance (Aaron Musicant) on töissä Tipton-hotellin allasosastolla hengenpelastajana. Lance seurusteli Londonin kanssa, mutta he erosivat, koska Lance löysi toisen. Lance oli myös mukana Maddien ja hänen ystäviensä kanssa bändissä nimeltä Waterworks. Maddien kanssa hänellä on ollut säpinää, mutta suhteesta ei koskaan oikein tullut mitään.


title: Zackin ja Codyn viiden tähden elämää

text: Bob on Zackin yksi parhaimmista ystävistä. Hän joutuu aina välillä vahingossa mukaan Zackin kolttosiin. Sarjassa Bobilla on dysleksia eli lukihäiriö.


title: Zackin ja Codyn viiden tähden elämää

text: Sarjassa on myös ollut vierasnäyttelijöitä. Jaksossa "Tähti talossa" ("Rock Star in the House") esiintyi Jesse McCartney. Alyson Stoner on esiintynyt monissa sarjan jaksoissa, kuten "Pusuja ja korista" ("Kisses & Basketball") ja "Kaksosklubi" ("Club Twin"). Stoner esiintyi Max-nimisenä hahmona, joka on oikeasti tyttö, mutta haluaa olla poika, koska silloin hän muka voisi "pyöriä coolien kanssa". Myös Zac Efronia on nähty eräässä jaksossa, jossa hän muun muassa suuteli Maddie Fitzpatrickiä. Monique Coleman ja Vanessa Hudgens ovat myös olleet muutamassa jaksossa. Myös Alexa Nikolas ja Raven Symone ovat olleet yhdessä jaksossa. Tipton-hotelli on nähty myös yhdessä Hannah Montana-jaksossa.Tony Hawk on myös ollut yhdessä jaksossa. Selena Gomez on myös vieraillut Codyn tyttöystävänä. Suudellessaan Zackia koulun näytelmässä hän jättää Codyn koska ihastui Zackiin, jolloin Zackin ihastus kertoi Codylle olevansa ihastunut häneen.


title: Zackin ja Codyn viiden tähden elämää

text: Hotelli Tipton on viiden tähden hotelli, joka on pääalue sarjassa. Hotelli Tiptonissa on tehty myös televisiomainos, joka houkuttelisi lisää asiakkaita Tiptoniin. Carey Martin laulaa Tiptonissa, Maddie Fitzpatrick on töissä karkkitiskillä ja Marion Moseby on hotellin johtaja.


title: Zackin ja Codyn viiden tähden elämää

text: Sarjasta on tehty kolme videopeliä, joista suurin osa on julkaistu Nintendo DS:lle.


title: Saint-Savin-sur-Gartempe

text: Saint Savin tai Saint-Savin-sur-Gartempe on 1 020 asukkaan kunta Ranskassa, Viennen departementissä.


title: Saint-Savin-sur-Gartempe

text: Kunnassa sijaitsee luostari, joka on kuulunut UNESCO:n maailmanperintöluetteloon vuodesta 1983.


title: Saint-Savin-sur-Gartempe

text: Romaanisessa luostarissa, jonka rakentaminen aloitettiin 1000-luvun puolessa välissä, on useita yhä loistavassa kunnossa olevia 1000- ja 1100-lukujen seinämaalauksia. Ristinmuotoisen kirkon laivan ja sivulaivan risteymäkohdassa sijaitsee neliömäinen torni.


title: Saint-Savin-sur-Gartempe

text: Ensimmäisenä rakennettiin sivulaiva, kuori ja sen katettu käytävä sekä monikulmainen apsis. Seuraavassa rakennusvaiheessa tehtiin päälaivaan kolme syvennystä, kellotorni ja sen kuisti ja viimeiseksi vielä viimeiset kuusi syvennystä päälaivaan. Kellotorni viimeisteltiin 1300-luvulla yli 80 metriä korkealla kivisellä torninhuipulla.


title: Vesa Hanski

text: Vesa Juhani Hanski (s. 13. syyskuuta 1973 Turku) on suomalainen perhosuimari. Hän osallistui kaksiin kesäolympialaisiin Suomen edustajana, vuosina 1992 ja 1996. MM-kilpailuissa Hanski sijoittui parhaimmillaan lyhyellä radalla seitsemänneksi sekä pitkän radan EM-kilpailuissa neljänneksi. Sprinttiuinnin EM-kisoissa 1992 hän voitti viestissä kultaa.Hanskilla on yhä voimassa olevia Suomen ennätyksiä sekä poliisien Suomen ennätyksiä.


title: Vesa Hanski

text: Vesa Hanski toimii nykyään poliisina, ja hänet on valittu vuoden poliisiurheilijaksi vuonna 2001.


title: Nukkeanimaatio

text: Nukkeanimaatio on stop motion -animaatiotekniikka, jossa luodaan liikkeen illuusio erilaisia nukkeja apuna käyttäen. Nuken asentoon tehdään pieniä muutoksia ja nämä muutokset kuvataan. Kun kuvattu filmi näytetään normaalinopeudella, peräkkäin nopeasti vaihtuvat kuvat luovat illuusion liikkeestä.


title: Nukkeanimaatio

text: Nukkeanimaatiossa käytettävien nukkejen sisällä on yleensä jonkinlainen tukiranka, joka pitää nuken asennossaan. Tukiranka voidaan valmistaa joko alumiinilangasta tai metallisena nivelluurankona. Aiemmin nukkeanimaatio kuvattiin tarkoitukseen muokatulla elokuvakameralla filmille, mutta nykyisin nukkeanimaatio kuvataan usein digitaalitekniikalla sen edullisuuden tähden – esimerkiksi digitaalisella järjestelmäkameralla.


title: Paula Harmokivi

text: Paula Marja Johanna Harmokivi (s. 20. toukokuuta 1975 Lahti) on suomalainen vapaauimari. Hän edusti Suomea muun muassa Atlantan kesäolympialaisissa 1996 ja voitti useita Suomen-mestaruuksia. Hän edusti Lahden Uimaseuraa.


title: Paula Harmokivi

text: Harmokivi sijoittui vuoden 1996 olympialaisten alkuerissä 16:nneksi 4 × 100 metrin vapaauintiviestissä, 18:nneksi 200 metrin vapaauinnissa ja 33:nneksi 400 metrin vapaauinnissa. EM-kilpailuissa 1995 hän sijoittui yhdeksänneksi 4 × 200 metrin vapaauintiviestissä, 11:nneksi 200 metrin vapaauinnissa ja 15:nneksi 400 metrin vapaauinnissa.


title: Paula Harmokivi

text: Paula Harmokiven sisar Päivi Harmokivi (s. 1972) kilpaili myös uinnissa ja voitti lyhyen radan Suomen-mestaruuksia viesteissä.


title: Saint-Savin

text: Saint-Savin on seuraavien ranskalaisten paikkojen nimi:


title: Vienne

text: Vienne on Ranskan departementti numero 86. Se sijaitsee Länsi-Ranskassa Akvitania-Limousin-Poitou-Charentes'n alueella. Departementti on pinta-alaltaan 6 990 neliökilometriä ja asukasluvultaan 428 447 (vuonna 2011). Sen pääkaupunki on Poitiers. Vienne on jaettu edelleen kolmeen arrondissementtiin, 38 kantoniin ja 281 kuntaan.


title: Quayn veljekset

text: Stephen ja Timothy Quay ovat yhdysvaltalaisia nukkeanimaation tekijöitä. He syntyivät identtisinä kaksosina Philadelphiassa vuonna 1947. 1960-luvun lopulla he muuttivat Britanniaan opiskelemaan Royal College of Artsiin. He jäivät työskentelemään Eurooppaan. Heidän tunnetuin työnsä on Street of Crocodiles (1986), joka on unenomainen sovitus Bruno Schulzin samannimisestä tarinasta.


title: Simo Knuuttila

text: Simo Jussi Iisakki Knuuttila (s. 8. toukokuuta 1946 Peräseinäjoki) on Suomen Akatemian akatemiaprofessori (vuosina 1994–2009) ja teologisen etiikan ynnä uskonnonfilosofian professori Helsingin yliopiston systemaattisen teologian laitoksessa (vuosina 1981–2014). Nykyään hän on emeritusprofessori. Knuuttilan keskeisiä artikkeleita on koottu teokseen "Järjen ja tunteen kerrostumat" (1998).


title: Simo Knuuttila

text: Knuuttila oli Jaakko Hintikan oppilas. Hän väitteli teologian tohtoriksi Helsingin yliopistosta vuonna 1976 artikkeliväitöskirjalla "Time and Possibility in Scholasticism". Hän toimi Suomen Akatemian tutkimusassistenttina vuosina 1976–1978, nuorempana tutkijana vuosina 1978–1980, käytännöllisen filosofian määräaikaisena professorina vuonna 1981. Hän on kuulunut kansainvälisen keskiajan filosofian tutkimuksen seuran (Société Internationale pour l'Étude de la Philosophie Médiévale) hallitukseen vuodesta 1987 ja on myös Institut International de Philosophien sekä "New Synthese Historical Library" -sarjan toimituskunnan jäsen. Hän toimi Suomalaisen Tiedeakatemian esimiehenä vuosina 2004–2006.


title: Simo Knuuttila

text: Knuuttila on toiminut kahden Suomen Akatemian monitieteellisen tutkimuksen huippuyksikön, "Mielen historian tutkimusyksikön" (2002–2007) sekä "Filosofisen psykologian, moraalin ja politiikan tutkimuksen huippuyksikön" (2008–2013), johtajana.


title: Simo Knuuttila

text: Knuuttila tunnetaan ennen kaikkea filosofian historian tutkijana. Hän on tutkinut eriytyisesti logiikan historiaa ja mielenfilosofiaa keskittyen antiikkiin ja keskiaikaan. Filosofiselta suunnaltaan hän edustaa analyyttistä filosofiaa. Pääteostensa lisäksi hän on toimittanut useita filosofian historiaa käsitteleviä teoksia sekä kirjoittanut lukuisia artikkeleita, kuten artikkeli modaalilogiikasta teoksessa "The Cambridge History of Later Medieval Philosophy". Hän toimi Aristoteleen teosten suomennostyöryhmän johdossa kääntäen itse "Nikomakhoksen etiikan" ja "Ensimmäisen analytiikan".


title: Simo Knuuttila

text: Professori Knuuttila on ollut Suomalaisen Tiedeakatemian jäsen vuodesta 1988 ja Academia Europæan jäsen vuodesta 2004.


title: Simo Knuuttila

text: Vuonna 2008 Knuuttilalle myönnettiin Ruotsin kuninkaallisen kaunokirjallisuusakatemian Gad Rausing -palkinto humanistisesta tutkijateosta.


title: Simo Knuuttila

text: Vuonna 2011 hän sai joka toinen vuosi jaettavan Suomen tiedepalkinnon, jonka arvo on 85 000 euroa.


title: Impa (kuvitteellinen hahmo)

text: Impa on kuvitteellinen hahmo Nintendon The Legend of Zelda-pelisarjassa. Hän esiintyy usein Prinsessa Zeldan lastenhoitajana tai kamarineitona. Pelisarjan myötä on tavattu useampiakin Impa-nimisiä henkilöitä, samaan tapaan kuin Zeldoja ja Linkejäkin on monia eri aikakausilla.


title: Impa (kuvitteellinen hahmo)

text: Ensimmäisessä Zelda-pelissä Impa on Prinsessa Zeldan ikääntynyt lastenhoitaja, joka joutuu Octorok-lauman hyökkäyksen kohteeksi. Link kuitenkin saapuu paikalle ja pelastaa Impan, ja Impa kertoo Linkille miten Ganon on kaapannut Prinsessa Zeldan. Impa ei kuitenkaan esiinny itse pelissä, vaan tämä kerrotaan pelin ohjevihkosen johdantotarinassa.


title: Impa (kuvitteellinen hahmo)

text: Linkin täytettyä kuusitoista vuotta hänen käteensä ilmestyy mystinen Triforce-symboli. Impa huomaa sen ja pyytää Linkiä rikkomaan Prinsessa Zeldan päälle langetetun kirouksen. Impa ei esiinny taaskaan itse pelissä, vaan ainoastaan pelin ohjevihkosen johdantotarinassa, kuten ensimmäisessäkin pelissä. Tämän pelin Impa on sama kuin The Legend of Zeldan Impa.


title: Impa (kuvitteellinen hahmo)

text: Impa on yksi Sheikah-rodun viimeisistä hengissä olevista jäsenistä. Sheikahit ovat muinainen rotu, jonka tehtävänä on suojella Hylian Kuninkaallista perhettä. Impalla on valkoiset hiukset ja punaiset silmät. Hän syntyi Kakarikon kylässä ja on itse asiassa koko kylän päällikkö ja perustaja. Hänellä on kylässä talo, mutta nykyään hän asustaa Hyrulen linnassa Prinsessa Zeldan lapsenvahtina ja henkivartijana. Link tapaa Impan ensimmäisen kerran Hyrulen linnan pihamaalla etsiessään Prinsessa Zeldaa. Impa opettaa Linkille Zeldan tuutulaulun (Zelda's Lullaby), joka on Hyrulen Kuninkaallisen perheen taikavoimia omaava mystinen laulu. Sen jälkeen Impa johdattaa Linkin turvallisesti ulos linnasta. Ganondorfin hyökätessä Hyrulen linnaan Impa pakenee paikalta hevosen selässä vieden Prinsessa Zeldan turvaan. Kaksikko piileskelee Ganondorfilta seuraavat seitsemän vuotta. Kun Varjohenki (Shadow Spirit) pääsee karkuun vankilastaan ja tekee vahinkoa Kakarikon kylässä, Impa suuntaa Varjotemppeliin suojellakseen temppeliä ja vangitakseen Varjohengen uudelleen. Kun Link läpäisee Varjotemppelin ja voittaa aavemaisen varjo-hirviö Bongo Bongon, Impa herää Varjojen Viisaana ja luovuttaa Linkille Varjomedaljongin.


title: Impa (kuvitteellinen hahmo)

text: On mielenkiintoista huomata, että tässä pelissä Impa on nuorempi ja vahvempi kuin aiemmissa esiintymisissään. Hän on muodokas nainen, joka pitää yllään vartaloa mukailevaa haarniskaa, saappaita, rautaisia käsineitä ja housuja. Hän kantaa selässään lyhyttä miekkaa, Kodachia. Impa on pelissä iältään noin 30–40-vuotias, kun taas vanhemmissa Zelda-peleissä Impa on noin 60–70-vuotias.


title: Impa (kuvitteellinen hahmo)

text: Impa on näissäkin peleissä Prinsessa Zeldan lapsenvahti ja muistuttaa enemmän kahden ensimmäisen Zelda-pelin Impaa kuin Ocarina of Timen Impaa. Näissä peleissä hän on kuitenkin huomattavasti tuhdimmassa kunnossa. Hänet on lähetetty etsimään käsiinsä sekä Vuodenaikojen oraakkeli Din, että Ajan oraakkeli Nayru. Impan tehtävä on suojella heitä, ja saattaa heidät turvassa Hyruleen, mutta hän epäonnistuu tehtävässään, ja molemmat joutuvat kaapatuiksi. Niinpä Linkin täytyy pelastaa kumpainenkin oraakkeli pulasta.


title: Impa (kuvitteellinen hahmo)

text: , kun Onox on kaapannut Dinin, Impa kääntyy Linkin puoleen ja opastaa häntä kertomalla tälle asioiden oikean laidan. Sen jälkeen Impa lähettää Linkin tapaamaan Maku-puuta.


title: Impa (kuvitteellinen hahmo)

text: Twilight Princessissa nainen nimeltä Impaz asuu Hidden Villagessa, jonka on vihjattu olevan Sheikah-heimon jälkeläisten asuinpaikka. Impaz kertoo myös olevansa nimetty esi-isänsä mukaan, joka aikoinaan perusti kylän (kuten Impa "Ocarina of Timessa").


title: Impa (kuvitteellinen hahmo)

text: Impaz kuvataan vanhaksi, valko-harmaa-hiuksiseksi naiseksi, joka näyttäisi olevan Sheikah-heimon viimeinen hengissä oleva jäsen.


title: Impa (kuvitteellinen hahmo)

text: Impa esiintyy CD-i Zelda-pelissä, jossa hän auttaa Zeldaa etsiessään Hyrulen kuningas sekä Linkiä Onkledin herttuan mailta koska nämä lähtivät auttamaan Onkledin herttuaa hänen taistellessa Ganonia vastaan.


title: Valkokulmapingviini

text: Valkokulmapingviini ("Pygoscelis papua") on pingviinilaji. Virallisesti hyväksyttyjä alalajeja ovat "Pygoscelis papua papua" ja "Pygoscelis papua ellsworthii". Kolmantena mahdollisena alalajina mainitaan "Pygoscelis papua taeniata".


title: Valkokulmapingviini

text: Valkokulmapingviinin tunnistaa helposti leveästä valkoisesta raidasta päässä. Aikuisten yksilöiden koko on 75–90 cm. Koiras painaa 5,5–8 kiloa ja naaras 5–7,5 kiloa.


title: Valkokulmapingviini

text: Laji pesii useilla Etelämannerta ympäröivillä alueilla. Suurimmat yhdyskunnat ovat Falklandinsaarilla, Etelä-Georgialla ja Kerguelen-saarilla. Pienempiä yhdyskuntia on Macquariensaarella, Heard-saarilla, Eteläisillä Shetlandsaarilla ja Antarktiksen niemimaalla.


title: Valkokulmapingviini

text: Valkokulmapingviinien pesät ovat yleensä noin 20–25 cm halkaisijaltaan olevia kivirenkaita. Naaras munii kaksi noin 500 gramman painoista munaa. Sekä koiras että naaras osallistuvat haudontaan vaihtaen vuoroa päivittäin. Poikaset kuoriutuvat 34–36 päivän haudonnan jälkeen. Pesässä poikaset olevat noin 30 päivää, jonka jälkeen muodostavat poikasryhmiä. Saatuaan aikuismaisen höyhenpeitteen 80–100 päivän ikäisenä poikaset ovat valmiit lähtemään merelle.


title: Valkokulmapingviini

text: Laji syö pääasiassa äyriäisiä kuten krillejä sekä kaloja.


title: Ampumahiihdon Suomen-mestaruuskilpailut 1998

text: Ampumahiihdon Suomen-mestaruuskilpailut järjestettiin vuonna 1998 Säkylässä 10.–11. tammikuuta, Hollolassa 24.–25. tammikuuta ja Lieksassa 28.–29. maaliskuuta 1998.


title: Aloke

text: Aloke eli insatsi on soittimen alkusävel. Sillä tarkoitetaan myös äänen alkamisen tapaa ja laatua.


title: Taka-Keljo

text: Taka-Keljo on metsäinen kaupunginosa Jyväskylän kaupungin keskustan lounaispuolella. Asukkaita siellä on vain noin 130.


title: Taka-Keljo

text: Taka-Keljossa on useita yli 200 metrin korkuisia mäkiä. Siellä on myös muutama lampi ja pieni järvi, muiden muassa Kolmisoppinen, Ylä-Kitulampi, Ala-Kitulampi, Ylä-Sallaajärvi, Pirttijärvi, Selkäjärvi, Uimalampi ja Myllyjärvi. Alueella on lain nojalla rauhoitettu Sallaajärven aarnialue ja Jyväskylän ladun hiihtomaja ja hiihtolenkkejä.


title: Taka-Keljo

text: Roninmäen kaatopaikkana tunnettu Mustankorkean jätteenkäsittelykeskus sijaitsee Taka-Keljoon Jyväskylän keskustaajamasta vievän tien varrella, mutta kaatopaikan siirtämistä on suunniteltu. Uudeksi paikaksi on esitetty ainakin Laukaan mörkökorpea.


title: Taka-Keljo

text: Digita Oy:n Jyväskylän lähetysasema ja masto sijaitsevat Taka-Keljossa.


title: Taka-Keljo

text: Taka-Keljossa on toiminut myös Taka-Keljon koulu, mutta se on lakkautettu jo aikoja sitten. Nykyisin entisen koulun tiloissa toimii Jyväskylän Katulähetyksen tuetun asumisen yksikkö ja päiväkeskus Etappi.


title: Taka-Keljo

text: Taka-Keljon mäistä korkein on 249 metrin korkuinen Pirttimäki. Sen huippu oli Jyväskylän maalaiskunnan korkein kohta ennen vuotta 1965, jolloin Taka-Keljo liitettiin maalaiskunnasta kaupunkiin. Jyväskylän kaupungin korkein kohta se oli vuodesta 1965 vuodenvaihteeseen 2008–2009. Tällöin Jyväskylän korkeimmaksi kohdaksi tuli siihen liitetyllä Korpilahdella sijaitsevan Uutelanmäen huippu.


title: Karju (sarjakuvahahmo)

text: Karju on Marvel-kustantamon sarjakuvissa esiintyvä kovaotteinen kätyri. Hahmon loivat käsikirjoittaja Chris Claremont ja piirtäjä John Buscema. Karjun ensiesiintyminen tapahtui "Wolverine"-lehden numerossa 4 (1989). Karju on enimmäkseen esiintynyt Wolverinen vihollisena.


title: Karju (sarjakuvahahmo)

text: Karju on yksi salaperäisimmistä vastustajista, joihin Wolverine on matkoillaan törmännyt ja hänen taustastaan tiedetään vähän. Karju on asgardilaisten kivipeikkojen jälkeläinen, eli samaa rotua kuin Thorin vanha vihollinen Ulik. Karjun tiedetään mutisseen erään kerran ""Ymirin jäisen parran kautta!"", mikä on viittaus huurrejättiläisten vanhimpaan jäseneen, muinaiseen Ymiriin.


title: Karju (sarjakuvahahmo)

text: Karjun isä pahoinpiteli Karjua järjestelmällisesti lapsuudessa. Jotkut käsikirjoittajat ovat esittäneet Karjun kasvoilla olevien arpien olevan peräisin isän iskuista ja Karjun kätkevän häpeänsä valtavan parran alle.


title: Karju (sarjakuvahahmo)

text: Karju siirtää sarjassa toimintapistettään Madripooriin yhdessä kumppaninsa Verihuudon kanssa. Pahamainen kenraali Coy, yksi Madripoorin suurimmista rikollisjohtajista otti heidät omaan palvelukseensa. Heidän yrittäessä eliminoida kilpailevan liigan johtajatarta nimeltään Tyger Tiger, Wolverine asettui kaksikkoa vastaan salanimellä Patch. Huolimatta lukuisista yhteenotoista Wolverinen kanssa Verihuuto ja Karju eivät koskaan ole onnistuneet voittamaan häntä.


title: Karju (sarjakuvahahmo)

text: Lopulta kenraali Coy kyllästyi Karjun epäonnistumisiin ja myi hänet Geist-nimiselle entiselle natsille ja nykyiselle kyborgille. Geist tarvitsi koekaniinin uudelle kokeelliselle huumeelleen ja pisti sitä Karjuun ajellen ensin tämän karvoistaan. Parturointi vaikutti traumatisoivasti Karjuun ja Wolverine säntäsi huudot kuullessaan paikalle pelastamaan vihollistaan.


title: Italianseisoja

text: Italianseisoja (it. "bracco italiano") on italialainen koirarotu, joka kuuluu än 7 (Kanakoirat).


title: Italianseisoja

text: Italianseisoja on rakenteeltaan vahva ja tasapainoinen koira, jonka metsästysominaisuudet ovat erinomaiset. Väriltään se on valkoinen, jossa on erikokoisia oransseja tai tumman meripihkanvärisiä merkkejä, valko-vaaleaoranssi päistärikkö tai valkokastanjanruskea kimo (ruskea-roan). Symmetriset merkit päässä ovat toivottavia. Koiran raajat ovat jäntevät, ääriviivat selväpiirteiset ja lihakset hyvin kehittyneet. Uroksien säkäkorkeus on 58–67 cm, narttujen 55–62 cm. Italianseisojat painavat täysikasvuisina 25–40 kg säkäkorkeudesta riippuen. Häntä typistetään yleensä 15–25 cm:n pituiseksi, mutta Suomessa typistäminen on kiellettyä.


title: Italianseisoja

text: Italianseisoja on tasapainoinen, sitkeä, luotettava, älykäs, lempeä ja oppivainen koira. Sitä on helppo kouluttaa ja se soveltuu kaikenlaiseen metsästykseen. Se soveltuu myös näyttelyihin, lenkkikoiraksi ja myös ihan kotikoiraksi kunhan sille tarjotaan virikkeitä. Metsästämään sitä ei tarvitse opettaa, vaan rodulla on perimässään satojen vuosien kokemus metsästämisestä. Italianseisoja suhtautuu vieraisiin ystävällisesti. Vahtimisviettiä rodulta ei juuri löydy.


title: Hassan II

text: Hassan II (9. heinäkuuta 1929 – 23. heinäkuuta 1999) () oli Marokon kuningas vuosina 1961–1999. Hassanin isä oli Muhammad V, Marokon sulttaani ja myöhemmin kuningas.


title: Hassan II

text: Hassan syntyi ja kävi koulunsa Rabatissa. Hän opiskeli myöhemmin lakia Bordeaux'n yliopistossa.


title: Hassan II

text: Hassan oli maanpaossa Korsikalla, jonne ranskalaiset viranomaiset ajoivat hänen isänsä Muhammad V:n vuonna 1953. Korsikalta he muuttivat Madagaskarille tammikuussa vuonna 1954. Muhammad V palasi Marokkoon vuonna 1955. Hassan neuvotteli helmikuussa vuonna 1956 Marokon itsenäisyydestä. Hänet nimitettiin Marokon armeijan komentajaksi. Samana vuonna Marokossa tapahtui berberikapina, jonka Hassan kukisti.


title: Hassan II

text: Muhammad V muutti arvonimensä sulttaanista kuninkaaksi vuonna 1957, ja saman vuoden heinäkuussa Hassan julistettiin kruununprinssiksi. Kuninkaaksi Hassan nousi isänsä kuoltua vuonna 1961.


title: Hassan II

text: Kun isä Muhammad oli hallinnut maata Istiqlal-puolueen tuella, Hassan taas joutui Istiqlalin ja niin vasemmisto-opposition arvosteltavaksi. Levottumuuksien takia Hassan julisti maahan poikkeustilan vuonna 1965. Kuninkaana Hassan II selvisi kahdesta häneen kohdistuneesta murhayrityksessä vuonna 1971 ja 1972.


title: Hassan II

text: Casablancaan valmistui Hassanin käskystä 200 metrin korkuinen moskeija, jonka nimeksi tuli . Moskeija on omistettu profeetta Muhammedille ja se otettiin käyttöön 30. elokuuta 1993.


title: Hassan II

text: Hassan kuoli 23. heinäkuuta 1999, ja kuninkaaksi tuli hänen poikansa Muhammad VI.


title: Hassan II

text: 10. heinäkuuta 1971 kuningas Hassan vietti 42-vuotisjuhliaan Rabatin kesäpalatsissa, johon oli kutsuttu diplomaatteja ja seurapiirejä. Joukko korkeita sotilashenkilöitä, noin tuhat sotakorkeakoulun kadettia johtajinaan kenraali Madbouh ja eversti Ababou, yritti juhlan aikana vangita kuninkaan ja kaapata vallan käsiinsä. Kiivaassa ammuskelussa surmattiin 92 vierasta, heidän joukossaan Belgian suurlähettiläs Marcel Dupret, ja haavoituneita oli 133. Kuningas vietiin pieneen paviljonkiin, jossa häntä pidettiin vankina, kun taas radiossa levitettiin propagandaa siitä, että Hassan olisi kuollut ja tasavalta olisi julistettu. Heti kaappauksen aikana Libya ilmoitti tukevansa kaappaajia.


title: Hassan II

text: Kuninkaalle uskolliset joukot kukistivat kapinan, ja kuningas antoi sisäministeri Muhammed Oufkirille rajattomat valtuudet puhdistuksiin. Noin 158 sotilasta, jotka osallistuivat kapinaan, oli kuollut ja 659 oli vangittu. Kymmenen korkeaa marokkolaista upseeria teloitettiin 13. heinäkuuta. Teloitetuista neljä oli kenraaleja, joita syytettiin kaappausyrityksestä.


title: Hassan II

text: 16. elokuuta 1972 Hassan oli palaamassa valtiovierailulta Ranskasta, kun neljä Marokon ilmavoimien F-5-hävittäjää ampui kuninkaan yksityistä Boeing 727 -lentokonetta. Vaikka kuninkaan kone sai pahoja vaurioita, lentäjä onnistui laskeutumaan Rabatiin. Hävittäjät tulittivat vielä konetta lentokentällä, jolloin kahdeksan ihmistä sai surmansa ja viisikymmentä, joista neljä oli ministereitä, loukkaantui. Hyökkäyksen jälkeen koneet palasivat sotilastukikohtaan Kemitraan, joka miehitettiin samana päivänä. Kahdeksan lentoupseeria pidätettiin, mutta kaksi pakeni helikopterilla Gibraltariin, josta Britannian viranomaiset palauttivat heidät Marokkoon.


title: Hassan II

text: Lehdistökonferenssissa Hassan selvitti kenraali Oufkirin osuutta tapahtumiin, ja radiopuheessa kansalle kuningas syytti poliittisia puolueita hajanaisuudesta ja kykenemättömyydestä. Samalla hän ilmoitti lakkauttavansa puolustusministeriön ja ottavansa viran itselleen.


title: Hassan II

text: Murhayrityksen aikana Marokon puolustusministeri ja armeijan komentaja kenraali Muhammed Oufkir teki itsemurhan. Oufkirin motiivi oli luultavasti syöstä Hassan valtaistuimelta ja nostaa kuninkaan 9-vuotias poika Sidi Muhammedin valtaistuimelle, jotta voisi hallita tämän nimissä. Kuninkaan kuolema oli pitänyt lavastaa lento-onnettomuudeksi.


title: Hassan II

text: Hassan järjesti niin sanotun rauhanmarssin 9. marraskuuta 1975, johon osallistui noin 350 000 henkilöä kävelemään ja ajamaan kuorma-autolla läpi Espanjan Saharan, joka oli kiistanalainen alue Espanjan ja Marokon välillä. Agadirissa Hassan puhui 100 000 vapaaehtoiselle ennen marssia Saharaan. Samana aikana ilmoitettin, että Espanjan prinssi Juan Carlos olisi vierailulla El Aaiúnin kaupungissa Saharan rannikolla.


title: Hassan II

text: Hassanin suunnitelmista tiedettiin, sillä Algeria uhkasi sotilaallisesti Marokkoa, mikäli se toteuttaisi suunnitelmansa hyökätä. YK:ssa seurattiin tarkoin suunnitelmia, sillä Algeria oli käynyt 1960-luvulla Marokkoa vastaan niin sanotun hiekkasodan. 40 000 marssiin osallistunutta leiriytyi kahdeksan kilometrin päähän Espanjan alueen sisäpuolelle miinakenttien ja muukalaislegionalaisten eteen, jotka olivat tulleet suojelemaan aluetta. 7. marraskuuta 100 000 ihmistä vyöryi uudelleen Espanjan Saharaan, mutta samalla kerrottiin radiossa, että Marokon ja Espanjan neuvottelivat Madridissa alueen tulevaisuudesta.


title: Hassan II

text:
Espanja uhkasi aseelisesti lähettämällä sotalaivoja Marokon rannikon lähelle vastaan, kunnes Hassan määräsi karavaanit takaisin kotiin, jotta verilöylyltä vältyttäisiin. Espanjan parlamentti ilmoitti 18. marraskuuta, että Saharan asuttamisesta oltaisiin valmis luopumaan. Viikkoa myöhemmin 14. marraskuuta solmittiin Madridin sopimus Marokon, Espanjan, Mauritanian välille. Espanjan kenraalikuvernööristä tulisi Saharan väliaikaisen hallinnon päämies. Sopimuksessa Espanjan tulisi vetäytyä Saharasta viimeistään 28. helmikuuta 1976. Tilanne kuitenkin vaikeutui, koska Algeria vaati alueelle itsenäisyyttä ja vastusti sen jakamista Marokon ja Mauritanian kesken. Marokko haavitteli samalla Saharan valtavaa fosfaattialuetta.
Espanjan Sahara luovutettiin Marokon ja Mauritanian haltuun 8. joulukuuta 1976. Ajankohta olisi sopiva, sillä Espanjan diktaattori Francisco Franco oli kuollut. Algeria ei hyväksynyt sopimusta, jossa Sahara jaettaisiin Mauritanian ja Marokon kesken. Espanjan lippu laskettiin viimeisen kerran salosta 12. tammikuuta 1976, ja Saharan alue luovutettiin Marokolle ja Mauritanialle. Länsi-Saharan vapautusliike Polisario aloitti sissisodan Marokkoa ja Mauritaniaa vastaan.


title: Hassan II

text: Algeria ja Marokko katkaisivat diplomaattiset suhteet Länsi-Saharan kiistan takia 6. joulukuuta 1976. Vuonna 1984 Marokko erosi Afrikan yhtenäisyysjärjestöstä koska se tunnusti Länsi-Saharan ja Polisario-liikkeen.


title: Hassan II

text: Hassan II pyrki sovittelemaan Arabimaailman ja Israelin välisissä riidoissa. Marokossa asuva juutalaisyhteisö ei joutunut milloinkaan Hassanin valtakautena minkään vainon kohteeksi. Suhteet Algeriaan horjuivat, ja vuonna 1963 puhkesi sota, joka myöhemmin jäi historiankirjoihin hiekkasodan nimisenä.


title: Hassan II

text: Lokakuussa 1974 Hassan järjesti arabivaltioiden kokouksen Rabatissa, jossa hän pyrki solmimaan rauhan Jordanian kuninkaan Husseinin ja PLO:n johtaja Jasser Arafatin välille. Myös Egyptin presidentti Anwar Sadat oli mukana ja korosti arabivaltioiden yhtenäisyyttä.


title: Hassan II

text: Israelin pääministeri Shimon Peres ja Hassan tapasivat toisensa salaisessa neuvotteluissa Ifranessa Atlas-vuoristossa Marokossa 22. heinäkuuta 1986. Tapaaminen oli ainutlaatuinen, sillä Israelin pääministeri matkusti ensi kertaa Maghreb-valtioon. Heti tämän jälkeen Syyria ja Libya katkaisivat suhteet Marokkoon, kun taas Egypti piti johtajien tapaamista edistyneenä.


title: Rimonabantti

text: Rimonabantti (rimonabant, SR141716) on ensimmäinen selektiivinen CB1-kannabinoidireseptorin salpaaja (antagonisti), joka vähentää endokannabinoidijärjestelmän säätelemää ruokahalua ja kiihdyttää elimistön rasva- ja sokeriaineenvaihduntaa. Lääkkeen on myös todettu auttaneen koehenkilöitä tupakoinnin lopettamisessa. Lääkkeen on kehittänyt ranskalainen Sanofi-Aventis -lääkeyritys ja sitä oli Suomessa saatavissa reseptilääkkeenä kauppanimellä Acomplia. Lääke vedettiin Suomen markkinoilta pois lokakuussa 2008.


title: Rimonabantti

text: Rimonabantti on tarkoitettu ylipainoisille ja lihaville, joiden painoindeksi (BMI) on yli 27 kg/m2 ja joilla on vähintään yksi sydän- ja verisuonitautien riskitekijä sekä niille, joiden painoindeksi on vähintään 30 kg/m2. Kela ei korvaa lääkettä.


title: Mohammed V

text: Mohammed V (10. elokuuta 1909 – 26. helmikuuta 1961) () oli Marokon sulttaani vuosina 1927–1953 ja maapaossa vuosina 1953–1955 ja Marokon kuningas vuosina 1957–1961.


title: Mohammed V

text: Mohammedin isä oli sulttaani Yusuf ibn al-Hasan. Vuonna 1953 ranskalaiset miehittäjät pakottivat kuninkaan perheineen maanpakoon Korsikalle ja myöhemmin Madagaskarille. Muhammadin sukulainen Muhammad ibn Arafa nousi tämän jälkeen maan hallitsijaksi.


title: Mohammed V

text: Vuonna 1956 hän neuvotteli ranskalaisten kanssa Marokon itsenäistymisestä, ja hänestä tuli maan kuningas vuonna 1957. Hänen siunauksellaan Marokon kuninkaallinen autoliitto suunnitteli ja rakennutti Formula 1:ssä käytetyn Ain-Diabin kilparadan. Casablancassa sijaitsee . sijaitsee Rabatissa. Mohammed V kuoli 26. helmikuuta 1961, jolloin kuninkaaksi tuli hänen poikansa Hassan II. Marokon nykyinen kuningas Muhammad VI on Mohammed V:n lapsenlapsi.


title: V. Arti

text: V. Arti eli K. V. Valve (oik. Kaarlo Väinö Valve, vuoteen 1888 Tiitinen ja sen jälkeen vuoteen 1919 Vesala (Wesala), 4. syyskuuta 1885 Multia, Suomi – 10. joulukuuta 1963 Espoo, Suomi) oli suomalainen musiikin sanoittaja, säveltäjä, kirjailija, lehtimies, kääntäjä ja keksijä.


title: V. Arti

text: Valveen vanhemmat olivat kansakoulunopettaja Kaarlo Vesala (Wesala, alkujaan Tiitinen) ja tämän nuorena kuollut ensimmäinen puoliso, talollisen tytär ja kiertokoulunopettaja Karoliina Eriik[k]a, (omaa sukua Jussila). Valve pääsi ylioppilaaksi Porin lyseosta vuonna 1905 ja opiskeli tutkintoa suorittamatta Helsingissä ja Pietarissa.


title: V. Arti

text: Valve toimi lehtimiehenä muun muassa "Sävelettären" toimitussihteerinä (1906–1908), kirjoitti runoanalyysin oppaita ja useita romaaneja — muun muassa varhaista tieteiskirjallisuutta ("Mereen pudonnut tähti" ja "Kuunfilmaaja ja muita kertomuksia"). Valve suomensi esimerkiksi Aristofaneen, François Rabelaisin, Ovidiuksen, Johann Wolfgang von Goethen ja Guy de Maupassantin teoksia.


title: V. Arti

text: Musiikin alalla Valve käänsi oopperoita, yksinlauluja, runoja, novelleja, romaaneja ja yhden nykyisen virsikirjan virren, "Tyydy, sielu, Herran tahtohon" (nimellä Väinö Vesala). V. Arti nimellä hän suomensi iskelmä- ja viihdesävelmiä ja hänen kirjoittamastaan runousopista ovat tiettävästi vaikutteita saaneet niin Toivo Kärki, Sauvo Puhtila, Reino Helismaa kuin Juha Vainiokin. Olavi Virran levyttämiä V. Artin käännöksiä olivat ”Charmaine”, ”Jos sinut saan”, ”Kuutamoserenadi” (”Moonlight Serenade”, sävel Glenn Miller, alkuperäissanat Mitchell Parish) ja ”O mein Papa/Pappani mun” (sävel Paul Burkhard, alkuperäissanat Jürg Amstein).


title: V. Arti

text: Monipuolinen Valve toimi myös ainakin eduskunnan pikakirjoittajana ja Eino Leinon pikakirjoittaja-sihteerinä. Hän oli myös keksijä, vaikkakin hänen nimissään oli vain kaksi hyväksyttyä patenttia.


title: V. Arti

text: V. Artin lisäksi Valve käytti salanimiä Veera Arti, Don Carlos, A. Kahva, K Kajava, V. A, Paulus, A Virta (kirjailijana ja lehtimiehenä).


title: Calvities frontalis

text: Calvities frontalis on kohta keskellä hiusrajaa, otsalla, jossa hiusraja kääntyy v-kirjaimen tapaan alemmas otsan päälle. Piirre on periytyvä ja dominoiva, mutta suhteellisen harvinainen. Yleensä ihmisten hiusraja on otsan kohdalta jokseenkin suora.


title: August Valta

text: August Valta (14. syyskuuta 1892 Pielavesi – 12. elokuuta 1965 Helsinki) oli suomalainen isännöitsijä, sosiaalidemokraattinen poliitikko ja kansanedustaja.


title: August Valta

text: Vuonna 1905 Valta muutti Pielavedeltä Helsinkiin, jossa toimi viilaajana ja veturinlämmittäjänä. Suomen sisällissotaan Valta osallistui punaisten puolella. Sodan jälkeen hänet pidätettiin ja tuomittiin neljäksi vuodeksi kuritushuoneeseen ja menettämään kansalaisluottamuksensa kuudeksi vuodeksi.


title: August Valta

text: Kuopioon Valta muutti vuonna 1924 SDP:n Kuopion läntisen vaalipiirin piirisihteeriksi. Kansanedustajaksi Valta valittiin vuosiksi 1927–1932. Vuonna 1930 Valta valittiin Metallityöväen liiton ensimmäiseksi sihteeriksi ja taloudenhoitajaksi. Tässä tehtävässä hän toimi vuoteen 1943 saakka.


title: August Valta

text: Eduskuntaan Valta nousi uudelleen Uudeltamaalta vuonna 1941 ns. kuutosiin kuuluneen K.H. Wiikin tilalle. Edustajantoimi todettiin lakanneeksi marraskuussa 1944 Wiikin palattua vankilasta eduskuntaan. Vallasta tuli isännöitsijä ensimmäisen kerran vuonna 1942, aluksi Hakan palvelukseen. Helsingin kaupungin kunnallisten työväenasuntojen isännöitsijä hän oli vuodesta 1947 alkaen.


title: August Valta

text: Valta oli myös pitkäaikainen Helsingin kaupunginvaltuutettu. Erilaisia luottamustoimia työväenliikkeen yhdistyksissä ja järjestöissä hänellä oli runsaasti. Valta oli kahdesti naimisissa.


title: Muna Lee

text: Muna Lee (s. 30. lokakuuta 1981 Little Rock, Arkansas) on yhdysvaltalainen pikajuoksija.


title: Muna Lee

text: Lee voitti sisäratojen NCAA-mestaruuden 2002 60 metrin juoksussa, vuonna 2003 60 ja 200 metrin juoksussa sekä 2004 jälleen 60 metrillä. Vuonna 2004 hän sijoittui toiseksi Yhdysvaltain 200 metrin juoksun olympiakarsinnoissa ja selviytyi Ateenan olympialaisiin, joissa sijoittui seitsemänneksi ajalla 22,87. Lee oli 2005 Helsingin MM-kilpailuissa 100 metrin juoksussa seitsemäs ajalla 11,04. Hän oli samoissa kisoissa mukana Yhdysvaltojen joukkueessa, joka voitti maailmanmestaruuden 4 x 100 metrin viestijuoksussa.


title: Muna Lee

text: Vuonna 2008 hän voitti Yhdysvaltain olympiakarsinnoissa 100 metrin juoksun ennätyksellään 10,85. Pekingin olympialaisissa hän oli viides 100 metrillä ajalla 11,07 ja neljäs 200 metrillä ajalla 22,01. Berliinin MM-kisoissa 2009 hän karsiutui välierissä 100 metrillä ja sijoittui neljänneksi 200 metrillä ajalla 22,48.


title: Kankkunen

text: Kankkunen on suomalainen sukunini, joka on muun muassa seuraavilla henkilöillä:


title: Toijalan Pallo-49

text: Toijalan Pallo-49, lyhennettynä TP-49 tai ToiP-49, on vuonna 1949 perustettu akaalainen jalkapalloseura.


title: Toijalan Pallo-49

text: Seuran miesten edustusjoukkue pelaa jalkapalloa Nelosessa ja kakkosjoukkue Kutosessa. Lisäksi seuralla on juniori- ja JKKI- toimintaa. Seuran parhaat meriitit ovat vuosilta 1986–1991, 1993 ja 1996–1997, jolloin seuran miesten edustusjoukkue pelasi Suomen kolmanneksi korkeimmalla sarjatasolla eli nykyistä Kakkosta vastaavassa II divisioonassa.


title: Toijalan Pallo-49

text: Toijalan Pallo-49:n poika-ja tyttöjuniorijoukkueissa pelaa noin 300 lasta. Joukkueet pelaavat Tampereen piirin sarjoissa ja lisäksi osallistuvat eri turnauksiin. Edustusjoukkue pelaa Nelosessa. Seuran toiminnassa on eri tavoin mukana viikoittain yli 400 akaalaista. Seuran puheenjohtaja on Juha Pietikäinen. Edustusjoukkueen valmentaja on Jari Hakala. Joukkueen kasveteista monet ovat pelanneet mestaruussarjassa ja jalkapalloliigassa. Heistä jääkiekossa Matti Vulli ja Ossi Valtonen pelasivat SM-sarjassa. TP-49:n kasvatti Petter Setälä on pelannut myös Hakassa, A-maajoukkueessa ja nuorten maajoukkueissa. Veikkausliigassa 2016 HIFK:ssa debytoinut 20-vuotias keskuspuolustaja Juho Pirttijoki siirtyy Allsvenskanissa pelaavan GIF Sundsvallin riveihin kolmivuotisella pelaajasopimuksella.Pirttijoki siirtyi HIFK:hon Hakasta.


title: Toijalan Pallo-49

text: TP-49:n valmentajina ovat toimineet muun muassa Pekka Sumelahti ja hakalaiset Matti Pitko ja Juhani Peltonen. Seuraa ovat edustaneet myös Kalevi Nupponen ja Matti Mäkelä. TP-49:ssä on pelannut jalkapalloa tunnettu jääkiekkoilija Juhani Wahlsten. Seuran perinteitä vaalimaan perustettu 2003 TP-49 Kilta, jonka puheenjohtajana on toiminut perustamisesta alkaen Tapio Pajuoja, joka keskushyökkääjänä on seuran kaikkien aikojen paras maalintekijä.


title: Toijalan Pallo-49

text: Killan jäseniä ovat muun muassa olympiamitalisti Eeles Ladström, Palloliiton puheenjohtaja Pertti Alaja ja hänen veljensä Erkki, joiden isä toimi 1970-luvulla Akaan seurakunnan kirkkoherrana.


title: Trauma

text: Trauma on kreikan kielestä tuleva sana, jolla tarkoitetaan ulkoisten tekijöiden vaikutuksesta aiheutuvaa henkistä tai ruumiillista vammaa.


title: Fyysinen trauma

text: Fyysinen trauma tarkoittaa fyysistä ulkoisten tekijöiden aiheuttamaa vammaa. Lääketieteessä sana traumapotilas tarkoittaa yleensä potilasta, joka kärsii vakavasta tai hengenvaarallisesta fyysisestä vammasta, jonka seurauksena voi olla esimerkiksi šokki, elintoimintojen pettäminen tai kuolema.


title: Fyysinen trauma

text: Vakavan fyysisen vamman, esimerkiksi onnettomuuden, sattuessa tärkeää on kansalaisten kyky tunnistaa tilanne, tehdä tilannearvio, soittaa hätäilmoitus numeroon 112 sekä antaa hätäensiapua. Ensiapu on maallikon onnettomuuden uhrille antamaa hoitoa ja ensihoito lääkintähenkilöstön apuvälineitä käyttäen antamaa ensiapua. Ensihoidon tavoite on pelastaa potilaan henki turvaamalla hänen peruselintoimintansa: hengitys ja verenkierto. Lisävauriot täytyy ehkäistä. Jos onnettomuuden uhreja on monta, esimerkiksi suuronnettomuustilanteessa, potilaat on osattava lajitella. Toiminta sairaalan ulkopuolella jakaantuu neljään osaan, jotka ovat tilanteen arviointi, peruselintoimintojen turvaaminen, elinkohtaisten vammojen ensihoito sekä kuljetuksen suunnittelu ja toteuttaminen.


title: Fyysinen trauma

text: Traumapotilaista osa kuolee välittömästi vamman jälkeen, osa menehtyy ensimmäisten tuntien kuluessa (engl. "golden hour"), ja osa kuolee sairaalassa päivien tai viikkojen aikana. Alkuvaiheen kuolemien syynä ovat useimmiten aivovammat ja suuret verenvuodot sekä tukehtuminen hengitysteiden kiinni olemisen vuoksi. Tämän takia hengitysteiden avaus ja niiden auki pitäminen on tärkeää.


title: Fyysinen trauma

text: Vaikeasti vammautuneen potilaan hoitoon tarvitaan moniammatillinen työryhmä, johon kuuluu yleensä ensihoitolääkäri, anestesiologi, radiologi, sairaanhoitaja, röntgenhoitaja ja laboratoriohoitaja sekä tarpeen mukaan eri alojen kirurgeja ja muita lääkäreitä. Sairaalassa selvitetään mahdollisuuksien mukaan tapahtumatiedot, vammaenergia, peruselintoimintojen tila, tapahtumapaikalla ja kuljetuksen aikana annettu hoito, perussairaudet ja lääkitykset. Potilas tutkitaan järjestelmällisesti tarkistamalla eri ruumiinosat vammojen varalta: rintakehä, vatsa, lantio, pää, selkäranka ja raajat. Tajunnan taso arvioidaan käyttäen esimerkiksi Glasgow'n kooma-asteikkoa, ja potilaalle tehdään neurologinen tutkimus.


title: Fyysinen trauma

text: Erilaisia kuvantamismenetelmien avulla saadaan selville vammat, jotka eivät näy päällepäin. Hoidon keskeisiä osa-alueita ovat hengityksen ylläpitäminen, verenvuodon tyrehdytys ja veritilavuuden palautus, aivo- ja selkäydinvamman pahenemisen esto, hyytymishäiriöiden korjaus, alilämpöisyyden korjaus sekä munuaisten suojaus.


title: Fyysinen trauma

text:
Monivammapotilaalla tarkoitetaan potilasta, jolla on useammassa kuin yhdessä kehon osassa vammoja, jotka yhdessä tai erikseen voivat olla henkeä uhkaavia. Monivamman aiheuttaja on suurienergiainen tapaturma, yleisimmin tieliikenneonnettomuus, putoaminen tai työtapaturma. Monivammapotilas hoidetaan kuten muutkin traumapotilaat.
92 potilasta sisältäneen suomalaisen tutkimuksen mukaan kaikkein vaikeimminkin loukkaantuneista henkiin jääneistä ja ennen vammautumistaan työkykyisistä monivammapotilaista peräti 72 % palasi aikanaan työhön.


title: Iankaikkinen

text: Iankaikkinen on lappeenrantalaisen metalli/rock-yhtye Kotiteollisuuden 8. studioalbumi. Se julkaistiin 8. marraskuuta 2006 levymerkillä Megamania. Albumi nousi Suomen virallisen listan sijalle 2. Albumia on myyty yhteensä 26 656 kappaletta, mikä on kultalevyn oikeuttava määrä.


title: Iankaikkinen

text: Levyltä ensimmäinen julkaistu single on "Arkunnaula", joka sisältää samannimisen kappaleen ja bonuskappaleen joka on edellisen albumin "7:n" äänityssessioista, nimeltään "Helvetinpyörä". Single nousi Suomen singlelistan kärkeen. Levyn toinen single oli "Tuonelan koivut", joka julkaistiin 28. helmikuuta 2007, ja sisälsi ennen julkaisemattoman "Viimeistä päivää" -kappaleen.


title: Iankaikkinen

text: Tyyliltään albumi on yhtyeen raskaimipia ja basso on miksattu hyvin pintaan, korkeammalle kuin kitara.


title: Iankaikkinen

text: Sävellykset ja sovitukset Kotiteollisuus, ellei toisin mainita. Sanoitukset Jouni Hynynen.Levyltä jätettiin pois ainakin kappale "Kuolemajärvi" (julkaistu "Kummitusjuna"-EP:llä). Kappaleista "Iankaikkinen" ja "Kummitusjuna" on kuvattu myös musiikkivideot, joista molemmat on ohjannut ja käsikirjoittanut Stam1na-yhtyeen Antti Hyyrynen. "Iankaikkisen" musiikkivideossa vieraili Idols-voittaja Hanna Pakarinen, mutta hän oli vain sivuroolissa. Lisäksi musiikkivideolla esiintyvät Stam1nan basisti Kai-Pekka Kangasmäki ja rumpali Teppo Velin.Ilmestyi 4. lokakuuta 2006.Ilmestyi 28. helmikuuta 2007.


title: Faaraokoira

text: Faaraokoira on vinttikoiramainen koirarotu, joka kuuluu alkukantaisiin koirarotuihin eli FCI:n roturyhmään 5. Faaraokoira on metsästyskoira, joka käyttää metsästäessään sekä näköä, kuuloa että vainua. Se soveltuu riistan ajamiseen avoimessa maastossa. Muinaisessa Egyptissä faaraokoiran tyyppisiä koiria on käytetty muun muassa kaniininmetsästykseen ja hautakammioiden sekä temppeleiden vahtimiseen. Faaraokoira on kuitenkin maltalainen rotu, sillä faaraokoiria kulkeutui foinikialaisten mukana Maltan saarelle, jossa rotu säilyi eristyksissä vuosisatoja. Maltalaiset ovat säilyttäneet rodun puhtaana näihin päiviin asti.


title: Faaraokoira

text: Faaraokoira on keskikokoinen ja ylväsryhtinen koira. Ruumiinrakenteeltaan se on korkeuttaan hieman pidempi, voimakas mutta hoikka ja notkea. Faaraokoira on hyvin nopea, ja sen liikkeet ovat kevyet ja vapaat. Koiran ilme on valpas. Korvat ovat suuret, ohuet, pystyt ja hyvin liikkuvat.


title: Faaraokoira

text: Koiran karvapeite on lyhyt ja kiiltävä eikä hapsuja esiinny. Karvanlaatu vaihtelee sileästä karheaan. Väriltään faaraokoirat ovat kullan- tai punaruskeita, ja valkoinen hännänpää on erittäin toivottu ominaisuus. Lisäksi koiralla sallitaan valkoisia merkkejä rinnassa ja varpaissa sekä kapea juova pään keskilinjalla. Säkäkorkeutta toivotaan uroksilta 56 cm (yläraja 63 cm) ja nartuilta 53 cm (yläraja 61 cm).


title: Faaraokoira

text: Faaraokoiran luonteessa on omatoimisen metsästyskoiran itsenäisyyttä ja sitä leimaa alkukantaisuus. Se on aktiivinen ja leikkisä koira, joka vaatii paljon liikuntaa. Faaraokoira oppii uusia asioita helposti, mutta sen motivoiminen voi olla hankalaa. Motivaation ylläpitäminen on tärkeää, jotta koira jaksaa työskennellä pitkäkestoisesti. Vieraisiin faaraokoira saattaa suhtautua hieman pidättyväisesti. Rodussa ilmenee erikoinen piirre: jouduttuaan hämilleen koira punastuu, jolloin sen korvat ja nenä muuttuvat hehkuvan punaisiksi.


title: Faaraokoira

text: Faaraokoirat eivät ole menettäneet luontaista metsästysviettiään. Ulos päästyään ne monesti villiintyvät ja lähtevät helposti jahtaamaan pieneläimiä. Sisällä ne kuitenkin ovat lauhkeita kuin lampaat, jos ne on siihen opetettu. Aikuisen faaraokoiran tulisi olla maltillinen ja itsenäinen. Faaraokoira kiintyy perheeseensä syvästi. Se on uskollinen laumansa jäsenille ja haluaa olla yhdessä heidän kanssaan. Rotu tulee yleisesti hyvin toimeen lasten ja muiden eläinten kanssa.


title: Faaraokoira

text: Faaraokoiria on luonnetestattu Suomessa liian vähän, jotta tuloksista voisi tehdä yleistyksiä.